url: =Thupha haksatna ~ T. Sawm Lian :: ZOMI DAILY\nposted on 26 March 2020 at 11:16 am Lomkholna: News, Sawmlian\nLa phuakpa in, “Leitung nuntakna, khatvei leh nopna, khatvei leh sehnel gam bang” ciin, mihing nuntaknazia na pulakkhia hi. Nopna, lungdamna a om mah bangin, a nuam lo leh haksatna tuamtuamin i nuntakna hong nawk zelin, nopna bek lamen i hih leh kikhial ding a, haksatna bek a thuak ding dana i kituat leh zong dik tuan lo hi. Tua ahih manin, tua a kipelh thei lo thute hong tun ciangin, bangci bangin palsuak a, maingat ding i hi hiam, haksatna a om ciangin bangci bangin a hoih lamin zangin, tua haksatna pen ‘thupha haksatna’ suaksak ding i hi hiam cih pen i ngaihsut ding ahi hi.\nKum 2019 bei kuan panin leitungbuppi a linglawngsak, novel conora virus pen uang semsemin, kum 2020 kum bul lamah nakpi takin kibuaipih-in, leitungbuppi phial ah kizeel hi. Biakna, minam, gam deidan nei loin, tu dinmun ah gam khangtote ah bang uang phadiak hiam, cihnophuai hi. Tua ahih manin, hih pulpi natna, leitungbuppi in a buaipih haksatna pen bangci bangin thupha suak thei ding hiam, cih pen i ngaihsut ding kisam mahmah hi. Ka ngaihsutna ah, hih pulpi natna lauhuai tungtawnin Pasian in sinsak nop tampi hong nei hi ding hi, ka ci a, tuate lakah thu li en suk ni.\nKhatna, ‘sianthona hong sinsak nopna’ hi ding hi. Lai Siangtho i sim ciangin Pasian in a mite tungah thu a piak, a genkhiat thute pen a mite sianthona ding ahi hi. Eden huan pan kipan Noah hunah, Babel tausang lamna ah, Abraham hun, Moses leh minam teltuam Israelte nuntak khuasakna thute i et ciangin, lungsim leh pumpi sianthona Pasian in deih mahmah cih kimu hi. Thukham/ngeina a piak khempeuh, Israelte tunga a thuhilh tampi pen a siangtho Pasian a zui mite, ama teel tuam minamte sianthona ding a deih man hi a, tua pen lungsim leh pumpi cidamna ding a deihna hang ahi hi.\nThuneucik tawh kibang napi, tuhun ah zong a manphatna mi tampi in i theih nailoh, dailen/awnghawh ciang tu tawi a, tuate phum dingin a beisa kum tulthum valin Pasian in a mite na hilh khin hi (Thkna. 23:12-14). Tua hi a, tuhun Khristiante zong, Jesu hang a tawntung gam ngahna ding a siangtho hi ding a diktansak, Pasian tapa zaa ngah i hih laitakin, sa lam leh kha lamah siantho semsem a kisapna Pasian in hih natna tungtawnin hong sinsak nuam hi kha ding hi.\nNihna, ‘innkuan manphatna hong sinsak nopna’ hi kha ding hi. Tuhun leitung nuntakzia i et ciangin, na kilim sep lua mahmah ahih manin (a diakin gam khantote ah), innkuan bang zong sun a nasem, zana nasem, cih bangin innkuan in hun kitamzat thei lo, cih thu kigen zel hi. Gam khangto lo zaw deuh a omte, a diakin Zomite bang zong, a kisam lua lah hi lo, mawk vakvak, innkuan a omkhop dimdiam cih bang om meel lo hi. Pate vak, nute vak, tate lah inn sungah om thei lo… Tuaci bang i dinmun hi ta ahih manin, hih natna hangin inn sungah kikhum lo thei lo a i omna khawng Pasian in deihna thupi tak nei hi ding hi.\nLai khat ka simna ah, hih natna hangin China gam sungah innkuan a omkhawm ngei lote inn sungah omkhawm dimdiam uh a, kua in natna ngah masa ding, kua si masa ding cih lah kithei lo, tua bang hunin a nawk ciangin innkuan sungah ki-itna khangsak mahmah hi, kici hi. Tua pen innkuan adingin thupha suak mawk hi.\nThumna, ‘hun manphatna i theih thakna ding’ hi kha ding hi. Na khempeuh in hun nei ciat a, Jesu hong suak zong a hun lian, tua hun pen kumpi vaihawmna, nek le taak dinmun, pau taang khat a kizat hun leh mihing lungsim a thudik-thumaan a vaihawm ding a kisap hun ahih manin leitungbup ah Lungdamna Thu a tunna ding hun hoih pen hi. Tuhun zong pilna-siamna, hauhna leh khantohna thupi taktak a om laitakin, mihing lungsim ah lungkimna a omloh hun khat ahi hi.\nJesu in, “Sun ahih lai teng kei hong Sawlpa na i sem pelmawh ding hi. Kuamah in na a sep theiloh hun ‘zan’ hong tung ding hi” (Joh 9:4) ci-a a genkholh bangin, hun hoih ngah dena, sem thei den ding i kisak khak ding pen, tua bang den lo ding a, hun nuam leh haksa om ding ahih manin, hun hoih ah na hoih leh manpha sem a, hun a om lai amah i naih kisam ahihna thu hong phaksakna hi kha ding hi. Cidam den, thahat den, lawhcing den lo ding hang a, Pasian zong i phat i pahtawi a, na manpha i sem nuam zong sep theiloh hun om ding hi.\nTua pen tuhun a genna ahi kei zongin a liim (foreshadow) beek hi kha ding hi. Sawltak Paul in, zan khuamial hun bei dekdek ta ciin, khuavak, Jesu hong pai kik ding hun a naina thu na gen a, Pasian deihna banga gamtat a kisapna thu gen hi. Hun hoih kingah den lo ding a, sem nuam mahmah, phat nuam mahmah lehang zong i sep, i phat theihloh hun om ding hi. Tua ahih manin, hun manphatna thei thak ni. Hun hoih i neih manpha takin zat sawm ni.\nLina, ‘mihing pilna-siamna, hauhna, thupinate kingakna taak lo’ cih hong sinsakna hi kha ding hi. Leitung khantohna hat mahmah, siamloh nei lo, ut bangbang a om thei, deih bangbang nei thei a kingaihsutna leitung hi ta hi. Ahi zongin, hih natna hong tun ciangin, mihing lamah sep theih tam het lo a, kikepna dingin khutsil ding khawng hi mai hi. Tuhun leitung nuntakna i et ciangin leitung-a a beipak thei nate kibuaipih lua mahmah a, Pasian sangin zong kiliansak nuamzaw phial hi. Hih pulpi natna hong tun ciang tuate in lungmuanna pia het lo a, a hau tata, a pil tata pen a linglawng leh tuate bucinlohna a theipen hong suak mawk uh hi.\nGamkhangtote bang i et ciangin mawtaw hoih pipi, inn hoih pipi, lampi nuam leh khua thupi taktaka i ngaihsutte bang a kilawi khua mah bangin om khipkhep a, misi nung bangin omin, tua hauhna, pilna leh mihing thupinate pen kimanna om lo tawh kibang hi.\nBangbang ahi zongin, i muh, i zak leh i tuah thute pen a nuam leh haksa hi kha ding hi. A poimawhpen ah, tuate hang a Pasian lam i naih theihna ding, ama vaihawmna ei adingin a hoihzaw hong sinsakna hi, ci-a ngaihsun a, bangci lamin Pasian lamah khantohpih thei ding ka hiam cih pen i ngaihsut ding kisam hi. Sawltak Paul in, “Na khatpeuh ah lunghimawhin patau kei unla, na khempeuh ah lungdamkohna tawh thuahin, thungetna leh ngetna Pasian tungah na tun un” (Fil. 4:6), a cih mah bangin lunghimawh luat ding a ngaihsut ding hi lo a, ei ading a hoihna ding ngaihsunin tuate hangin lungdam koh ding hizaw hi.\nTua hi leh, amah bangin, ‘a piang bangbang ah lungkimin, gilkialna leh gilvahna, zawnna leh hauhna, na khempeuh ah lungkimna’ kinei thei ding a, Topa thahatna tungtawnin gualzo-in, haksatna lianpipite in hong nawk mah leh, tuate ei adingin ‘thupha haksatna’ suak ding hi. ~ T. Sawm Lian\nPrevious: Covid-19 leh Babel tausang ~ T. Sawm Lian\nNext: US Maryland pan Pa Dong Khen Khai (Paakzang, Guite) in hongnusia


timestamp: atn

url: =India gamah pasal khatin naupang kum 7 khat thatin asa ne ~ ZD :: ZOMI DAILY\nposted on 24 February 2017 at 9:30 pm Lomkholna: India, News, Sawltak, World\nIndia gamsung ah mihingsa ane khat kiman cih Hindustan Times pan kiza hi. Tua mihingsa anepen pasal guihtheih khamtheih zatui azangzangkhat hi a, amin pen Nazim Miyan kici hi.\nNorthern India, Uttar Pradesh sungah Wednesday ni in thupiang ahihi. Naupangno kum 7 bek aphapan khat alawmte tawh kimawl in aomlaitak Nazim Miyan in zolkhia a, kuama omlohna inn kinusiacip sungkhat ah paipih cihi.\nTua innsung ah naupangno pen a ngawng tansak in, aliang, akhut, akhe cihbang in atuamtek in tankhiatsak khitciang in asa ne cimawk hi. Tua innsungteng silehnai tawh kidim in, mithatpa zong akamgei khawngah sisan bangkawikawi cihi.\nHihvai aom ciangin avapaikha Police Officer pa ii genna ah aluanghawm pen leilak ah kikoih in, alu pen agei ah tuam om cihi. Naupangno athahlup pen agilvun khawng omnawnlo in, agilzang teng leh silehnai kithehthang gawp in lipkhap huai mahmah cihi.\nPolice Officer pa alut ciangin bangmah na lehdosawmlo in baihtak in mantheipah hi. Tua innsung panin tua mithatpa ii zat hiding in aki ummawh temta leh kawbia (Shovel) zong ki mukhia hi.\nMithatpa Nazim Miyan pen kum 20 gualpawl hi a, athah athuak naupangno pen Mohammad Monis kici minnei khat ahihi. Tua naupangno pen alawmte tawh kimawl in aomlaitak azol khiat kici hi.\nMithatpa pen ageinai aom Police Station ah kipuak ah, migu leh mithat “Murder and Abduction” tawh thu kibawlding cih kiza hi.\nNaupangno ii apa in agenna ah “Mihing zong hiken teh, dawi hi. Mawhna neilo naupangno khat thatbek thamlo asa ne lailai. Hihbangdan mihing adang omken teh” ci’n genkhia hi. ZD Sawltak #zomidaily\nPrevious: News tomkim lak khawm (24 Feb 2017) ~ TK Lian\nNext: Leitung ah amasapen innsangpi akipeithei Dubai ah kilamding\nZogam pan kahna Aw ~ Rev. Kai Cin Mang\nCingno tawh lenna gam – 4 ~ Hau Za Cin


url: =Tedim Baptist Convention galet pak leng :: ZOMI DAILY\nposted on 11 January 2018 at 10:57 pm Lomkholna: Biakna, News, Zomi\n1951 kum, Zogam ah Rev. S.T.Hau Go tawh Rev. E.E.Soward (Secretary of American Baptist Mission for Burma) hong zin uh hi. Tedim, Falam leh Khalkha pen Association ci nawnllo in, Convention khat dinzaw ding na khamtung gambup upate in na kikuppih uh hi. Tua thu lungkimpih ahih manin, 1953 kum ciangin Zomi Baptist Convention cih min puasak in Burma Baptist Convention(Myanmar Baptist Convention) tungah phalna ngen in, ki kipsak hi.\n1980 kum ciangin Zomi Baptist Convention sungah om Association khempeuh C.C.O.C (Chin for Christ in One Century) min pua sakin gammial nasep ding vaihawm uh hi. Tua vaihamwna ah gammial nasep nang a sum kingah khempeuh Northern leh Southern a om thu ummite nasep nop zia kitel khialna hong piang hi. 1998 kum in Northern Chin khempeuh Zomi Baptist Convention pan pusuak khia hi.\n2001 kum ciangin Tedim Baptist Association pen Northern Tedim Baptist Association, Tedim Baptist Association ci in khen thum suah hi. Tua Association thumte pen Convention dingin hanciam uh hi. Convention min dingin Tedim Baptist Convention min pulak khia uh a, Myanmar Baptist Convention tungah kipsakna ngen uh hi.\n2005 kum ciang hih bang vaihawmna khempeuh Zomi Baptist Convention in mother convention ahihna tawh thukim pih hi. 8th January, 2006 – Myanmar Baptist Convention in Northern Tedim Baptist Association, Southern Tedim Baptist Association leh Tedim Baptist Associationte kigawm in Convention khat piak ding kipsakna pulak khia hi.\n26 May, 2016 kum ciangin Zomi Baptist Convention (Chin Baptist Convention) sung a om Kalay Valley Baptist Association pen khen 3 kisuah in 1)Kalay Valley Baptist Association, 2) Northern Kalay Valley Baptist Association, 3)Southern Kaley Valley Baptist Association min pua in Convention thak manawh kawm in Tedim Baptist Convention ah Association kip dingin Cope Memorial Baptist Church, Myoma veng, Tedim ah sanna le kipsakna kinei hi.\nTu in Tedim Baptist Convention pen association 6 tawh ki kalsuan ahi hi. Topa in thupha pia in, kha mangthang veina guan in mission kuan khia kitat sat lo hi. Thu-um mimal a kumkum in khangto hi. Tedim Baptist Convention khut nuai ah pawlpi sia sepna ding ki sinna phual thum om a, Tedim Theological College, Tedim Christian College le Kalay Theological College om hi.\nTu laitak in Tedim Baptist Convention pen Tedim Baptist Mission Compound ah om hi. Zum lam tawh kikai in, Northern Tedim Baptist Association, Southern Tedim Baptist Association le Tedim Baptist Association teng pen Tedim khua ah om hi. 1) Kalay Valley Baptist Association, 2) Northern Kalay Valley, 3)Southern Kaley Valley Baptist Association teng pen Kalay khua ah om hi. Pawlpi sia sinna phual ahih leh, Tedim Theological College pen Tedim khua ah om hi. Tedim Christian College pen Yangon ah om a, Kalay Theological College pen Kalay ah om hi.\nTedim Baptist Convention in a sangpen pahtawina mi 2 pia uh hi.\n1) Rev. Dr. Smith Ngul Za Thawng tungah honorary Doctor of Divinity degree 2015 kum in pia uh hi. Rev. Dr.\n2) Rev. Dr. Kam Khaw Thang, Zomite Pasian thu lam ah lamlakpa min paulap in T.B.C huang sungah 3 April, 2017 hun in a sang pen zahtak piakna tawh vui uh hi.\nTedim Baptist Convention in a buaipih pawl khat;\n1996 – 2005 kum sung khempeuh Tedim Baptist Convention ngahna dingin vai tawh buaicip hi.\n2005 – 2010 kum sung Cope Centenary Jubilee pawi le building tawh buaicip uh hi.\n2011 – 2014 kum sung Cope Centenary Jubilee Hall maban tawh buaicip uh hi.\n2015 – 2017 kum sung Kalay Valley Baptist Association, Northern Kalay Valley Baptist Association le Southern Kalay Valley Baptist Association tawh buaicip hi.\nTedim Baptist Convention in a kinsep ding pawl khat:\n1) Faacebook pan group (or) page thak khat official tak in gel zo lai leng,\n2) Church Education tawh kisai ki makaih zia hoih tak in hong update sak lai hen la, Department khat in ding khia sak zo leng.\n3) Pawlpi kem sia neilo te, pawlpi sia ding a manlang thei pen vaihawm sak zo leng,\n4) K – 3 te tawh kipawl lai takin zum inn ding building thak kinngaihsut zo leng.\nLaigelh: Tg. Khup Zo Mang\nSource: Phualva Lungtuak Media\nPrevious: The ruach (wind/spirit)\nNext: Ka tuakkhak thu ~ Lengtong Pauno


url: =Makai te tungah thum kikna ~ Pau Sian Lian :: ZOMI DAILY\nposted on 31 August 2018 at 10:46 pm Lomkholna: Article, Pausianlian, Politics\nPolitic cih kammal khiatna genzeel lehang, Max Weber genna ah, a ki ciangtan sa gamhuang sung-a om mipi-te khuasakna ah (community) thuneihna hawmna (distribution of power), cih ahihi (distribution of power within a given community). Tua thuneihna (power) nuai-ah sum vai thuneihna (economic power) le tangpi vai thuneihna (social power) cih bangin khenpi nih-in kikhen kik leuleu hi. Sumvai power neihna hangin vanzuakna, sumbawl, sum zonna te ah suakta takin vaihawm, khensat theihna hi-in, tangpi vai thuneihna nuai-ah zong politik lam nunzia danding a kipan zumkong mangkong vai te-ah mipi te koicih makaih, panpih, huhding cihte geelin sem, khentat theihna thuneihna kinei suakhi. Tua ahih manin politic kammal cih lawh simin thuneihna (power) in a zuih loh a phamawh hi.\nThuneihna ngah nading in galkap ki-ukna (dictatorship) le mikhat khantawn ukna/ ukpi ngeina (monarchy) ki-uk zia cih lamte-ah gal-le-sa, thagui-thatang hat, thauvui thautang hauh kul-a, thuneihna panmun ngah lehang lah ut bangbang in ut tantan ki-uk theihi. Thunei-te’ kampan a paikhia bangbang thute in thukhun hipah ziauhi. Thukhun zui-a ukna (rule of law) hilo-in thukhun zang-a ukna (rule by law) a hihi. Democracy ki-ukna ngeina ah thu neihtheih nading ahih leh thatang hat, galvan hauhthu hi masa lo-in suakta takin kiteelna (election) ah kidem-a mipi te’ deih, mipite’ lungkim takin a khiat meetang a tampen ngahte-in thukhun zui-in ukna ahihi.\nHih bang ih gen miatmuat na-in politic banghi-a, koicih kigamtat hiam?, cih phawksak kiknopna hizaw hi. Politic ah a kihel, politician khat ahih nakleh thuneihna ngahna ding pen ih ngimna (end) hi masa-a, tua ngimna tun nading-in kizang lampi (a mean to an end) pen kiteelna ah kihel-a demna ahihi. Ahi zongin politic ah a lutlo, mipi te’ ngimna (end) pen a tuamdang khat hi leuleu hi. Democracy ngeina-ah, mipi in lunggulhna khatpeuh tangtun nadingin a kiteel palai te sawlna in mipi-te’ ngimna tangtun nading lampi tampi lakpan a muibun diak lampi khat (a powerful mean of many) hong suakhi. Mipi te-in ih ngimna tangtun nading politician te kizang hizaw hi. Tua ahih manin tangpi le politician te dinmun kibang lohi.\nMipi meetang tawh hongkah politician te’ thuneihna te zatkhiat na dingin Zomi te’ lunggulh sunmang taktak (goal, end) bang hi-a, banghang taktak in kiteelna peuh buaipih zeelzul mawk ih hiam?, cih ngaihsut zeel huai kasa hi. Zomi te’ ngimna in ih deihsak mimal khatpeuh, party khatpeuh thuneihna ngah limlim leh, cih ngimna nei ih hihleh kiteelni meetang khiatkhit phetin mipi lampan septheih, kinluat ding bangmah omlo hi. Ih ngimna (goal) a ki tungkhin hiziau hi. Tua hilo-in Zomi te in lunggulh diak hamphatna khatpeuh nei-a, tua lunggulhna tangtun mateng, kiteelna ah sawm vei, za vei meetang ih khiaphial zongin ih kung (end) a kitung hinai peuhmah lo hi.\nVai khatpeuh ah ngimna (aim, goal, end) a kineih teh tua ngimna pen piciang nga ( 5 criteria) tawh kiteh masa hamtang hi. Gam tuamtuam a sumbawlna, gamvai sepna kipawlna tamzaw te-ah ngimna kinei te pen a taksuak theih nading in S-M-A-R-T cih piciang nga tawh teh masa denuh hi. Tua piciang te teng enpha kikni.\n(1) S – specific: a kician sitset ngimna neihna a hihi. Na khempeuh huamgawp nianua hilo in a kitel siang thei ngimna neih ding kulhi.\n(2) M – measurable: a kiteh thei ngimna hihding kisam hi. Kician ngimna ahih leh tehtheih, sit theih ngimna ahih kul hamtang hi.\n(3) A – achievable: a kisem khia thei, semzo thei ngimna ahih kulhi. Sunmang pawlkhat te lunggulh huai na pin cikmah hunin kisem khia zolo ding lunggulhna pawlkhat omthei hi.\n(4) R – relevant: eitawh a kilawm, a kituak ngimna neihna ahihi. Ei ading kisam taktak ngah nading ngimna ahihi.\n(5) T – time-bound: sep-hun, ngak-hun cihte huntawh kician sitset in ciangtan na ahihi. Kum 5 sepding, kum 10 sung a ngah zawh ding cihdan hun ki ciangtan nasep ahih ding kisam hi.\nGalkap ki-ukna pan democracy ki-ukna ah kikhel buang, ei hong makaih ding ei meetang tawh teelkhuan ngahbuang Zomi te-in bang lawhtak (Zomi national interest) ih neihiam?, Gamvai, minam vai-ah bang lunggulh na hangin democracy deih ngaungau-a, kiteelna ah buaipih keei mawk ihhiam?, cihte kidot kik zeel kulhi. Tua ih lunggulh (end, interest, goal) teng gawmtuah, lomkhat suahin ngah madong hanciam zo den lehang ut huai mahmah hi.\nTu tadih ahih leh Zomi bup lakpan a tawmpen 90% peuhmah in thukim dingin ka up, Zomi te makai Dr Do Suan Mung in 30 March 2016 ni-in a gelh thului ah makai MP te tung-ah Siapa thu vaikhak pawlkhat kong sungkhia kiknuam hi. Kiteelna a ngah Zomi MP te in kum (5) sungin sepkhiat teitei ding thumna in Siapa-in a gelh, Zomi te leh Kawlgam kumpi thak, cih thului sung pan ih theih gige ding thukhat le sepkhiat ding thu (4) te hih thului ah kong suahkik hi.\nTheih gige ding: “Federal State cihte pawl pen sep ding thupi mahmah ahih hangin eikia sep theih hi loin gambup tawh kisai dinga, hih anuai a thute ahih leh ei septheih ahih banah e’n i sep keileh mi ten hong sepsak lo ding hi.”\n1. Zomi peuhmah kumpi in official a minam khat a hong ciapteh nading.\n2. Tedim, Tonzang, Cikha, Khai Kam township teng kigawm in District khat i ngah teitei nang.\n3. Zogam khuapi khempeuh ah lampi (paved road) hong tun nading leh,\n4. Mei (electricity) nai 24 i ngah na ding.\nA masa in hih lunggulh na teng pen ih ngimna kung (goal, end) ahih lam kong phawksak kik phapha nuamhi. Hih ih lunggulh ngimna pen S-M-A-R-T piciang (criteria, checklist) tawh sitpha kik dihni.\nHih tengpen a kician (specific) sitset ngimna te ahihi. Khiatna dangin laktheih gawpding a hi nemnum khatzong omlo hi. Kician bek thamloh tehtheih, sittheih (measurable) thu-te ahihi.\nBangtawh tehding? Kumpi vai sepna ahih mah bangin official takin kumpi lampan theihsakna (official announcement), tawh ahi zongin, lampi, mei cihte a kipan a vek-in ol takin sittheih vive ahihi. Hih thute pen a kisem khia theilua (achievable), midang tampi in zong a sepsep uh, tu mahmah inzong a gah a ki lolo theilua ngimna te vive ahihi. Census vai themkhat nawngkaina lobuang a vekin 2008 constitution inzong gak peuhmah lohi. Hih tengpen kum tampi sung ih ngakngak, ih kisap luat (relevant) vive teng hi-a anval mehval ding bangin ih nget khong khatzong omlo hi. Mipi te ip sung sawk-a kizo namzong hilo-in palai te hanciamna tawh kumpi vaihawm bekteh kingah theite vive hise hi.\nHih ih ngetna (4) tengpen 2015-2020 kikal sung aiding (time bound) a kingen, 2015-2020 kikal sung thu neithei te kiangah ih thumna hi-in, a hunzong themkhat bek omta hi. 2020 kiteel khitteh huntawh kituak in ih kisap zawkdang le lunggulhthak hong om ding-a tua te ahih leh bel 2020 ah meetang ihpiak palai te vaipuak hong hiding hi. Hih thu (4) tengpen party khatpeuh, mimal khatpeuh tungbek ah vaipuak suat nopman, sitnop, mawhsak nopman hizaw lohi. Zogam sung-ah, a diakdiak in Tedim le Tonzang khuapan kiteel palai te en lehang ZCD, USDP le NLD cih party (3) pan hi-uh-a, tua party (3) pan-a kiteel palai MP tetung-ah thumkikna ahihi.\nFederal gam hih nading mapan kawm mahin zong a ki semkhawm thei lua, thuahkhop loh a pelmawh thu-te hong hi zawpsop hi. Zomi bupin makai dingin a teel MP teng le tu lian laitak in Myanmar gambup hong uk party te tawh kizop kithuahna ih etteh a ki ngah pakpak loding hunhoih tu laitak aki ngah hi gige hi. Tu sung lian mahin a tawmpen pen hih thu (4) teng nong phut gawp kei uhleh mailam ah hihdan hunhoih hun manpha (opportunity) ngah ding hamsa zaw semsem tathei dinghi. Na thuneihna uh mipi te lunggulhna te ading hong zatsiam un, ci-in ih ki thum nuam phapha hi.\nTua bektham loh Zomi kipawlna le Zomi makai khempeuh te tung-ah thumnop dangkhat ih neihi. 2017 kum-a kipan tudong in Kalay le Khai Kam khua kikal gamgi vai nawngkaina hong om cipcip hi. Tu mahmah in zong Kaptel khua-a om Lennupa vai nawngkaina hong om leuleu hi. Zogam in ih neih sunsun munhoih le leitang hoihna khua te-ah gamgi vai-in mailam hun-ah kibuai beh mahmah khathei dinghi. Hih vai-te ah thu ngaihsun thei Zomi mipil, makai kipawlna te mahin kisam bangbang tangthu, gamgi lim kician cihte hun lapin kan, geel, kiging-in mipi-te honghilh, thu damin nong makaih kei uhleh mailam ah kisum, kibuai gawp khathei dinghi.\nTuhun company neuno khat na ngawnah zong na ih septeh sepna, thu vaihawmna, geelna khat peuhpeuh-ah ma tut le tutloh tehna in result-based management, key performance index (KPI) cihte kilim zat mahmah tahi. Ma tut le tutloh kiteh tangtang tahi. Bang sawm?, Bangciang ma tun taktak?, Bang hamsatna tuak? Tua hamsatna te om tase mahleh manawt veve theihna ding koicih sawm?, cihbang kigin, ki-etphat den kul tahi. Mipi lunggulh ngimnate tangtun nading, result hoih tam semsem muhkhiat zawh nading inzong mipi lampan hanciam tawpin panpih ni, cih zong ih ki hanthawn nuamhi. ~ Pau Sian Lian\nPrevious: Hauhding lunggulhlo Jimmy Carter ~ John Hum\nNext: Kunglam zuanin tai ni ~ Dong Mung


url: =Homily By Rev. Fr. Raphael Khup pi (Jan 15.2022, Sat) | Radio Veritas Asia\nHomily By Rev. Fr. Raphael Khup pi (Jan 15.2022, Sat)\nTuni Lungdamna Laisiangtho sungah Topa Jesu in siahdongpa ahi, Alphaeus’ tapa Levi a sapna thu I za hi. Topa Jesu in hi leitungah hong pai na bang hiam cih pen hi thu tungtawnin ki mu thei hi.\nTopa Jesu in hi leitungah mi amawhsak dingin hong pai hi lo-in, mite mawhna amaisak dingin hong pai ahi hi. Mite van asuan ding hi lo-in, mite vanpuak azangsak dingin hong pai hi. Mite ahehsak adahsak ding hi lo-in, mite dahna lungdamna tawh alaihsak dingin a hong pai ahihna thu hih Laisiangtho mun pan hong thei sak hi.\nTopa Jesu in ama nasep ahi lungdamna thu tangko in avak kawikawi na ah siahdongna munah a tu ahi, Alphaeus’ tapa Levi (Matthew) amuh ciangin thakhatin na sam pah hi. Matthew in zong lunghiang lo-in thakhat in na zui pah hi. Azuih bek thamlo in tua nitakin Topa Jesu leh a nungzuite ama inn ah an limtakin na vak lai hi.\nMatthew pen Jew minamte’ muhna ah mawhnei mi khat in a ciapteh uh ahi hi. Banghang hiam cih leh amah pen siahdong hi a, Roma kumpite adingin na asepsak, a minamte alehhek ci-in mite muhna ah mawhneimi ci-in a kiciamteh mi khat ahi hi. Ahi zongin tuni Topa Jesu ama innah hawhin, anne in tuidawn in a om tak ciangin Pharisee te in lamdang sa uh hi.\nBanghangin hi mipa kiangah pai ahi hiam cih Topa Jesu kiangah direct in dong ngamlo in anungzuipite kiangah na dong uh hi. Hih dotna Topa Jesu in thei ahih manin ‘A cidamte in siavuan kisamlo uh a, cinate bek in a kisam uh hi; kei mah in midikte a sam dingin hong pai ka hi kei a, mawhneite a sam dingin a hong pai ka hi hi’ ci-in na dawng kik hi.\nThuzui ulehnaute aw, leitung mitmuhna ah akhial pen te leh amawh penpen I sak te in Pasian mai ah a kilawm penpen te zong hi thei hi. Banghang hiam cih leh Topa Jesu in tua mawhnei mite a sam dingin a hong pai ahih man hi. Kei mawhkeng, khial keng a ci ngam kuamah om lo kha ding hi hang. Mihingte khempeuh pen mawhna ii sila I hi hi. Mawhna hong tuamin nisim in lungsim tawh hitaleh, I mit tawh hitaleh, I bil tawh I kam tawh hitaleh, gamtatna tawh hitaleh mawhna sungah I om kha zelzel hi.\nAhi zongin Topa Jesu in tua mawhnate amawhsak dingin hong pai hi lo-in, tua mawhnate sung pan suahtakna ngah un, damna ngah un ci-in damna hong piak nop manin eite kiangah hong pai ahihna thu tuni in alungdam huai mahmah I za hi.\nMikhempeuh a siangtho sa in a suak omlo hang a, ahi zongin tua siangthona I ngah theih na dingin Topa Jesu in eite adingin lam hong sial sak hi. Tuisawpna Sacramentu I sanna tawh eite in Pasian tanu tapa I suak a, asiangtho mite I suak hi. Tua bek thamlo in Christmas hanthotna I san na tawh Khasiangtho in eite sathau hong nilhin hong siansuah lai hi. Sacramentu tuamtuam te hangin zong eite in Pasian tawh pumkhat suakin siangthona sungah om hang a, tua in eite damna hong pia hi.\nTopa Jesu in eite mawhnate apulak khakha ding hi lo zaw in, eite mawhnate hong siangtho sak, mawhna pan hong honkhia dingin hong pai ahihna thu tuni a thakin tel in eite in I sansa Sacrametu te asiangtho, a limci a I san semsem na dingin hanciam ding hi hang.\nA cinate bek in siavuan kisam hi. Eite tuni a cina vive I hih mah bangin Topa ii hehpihna leh maisakna a kisam kinkente I hi hi. Tua ahih manin I nisim nuntakna ah Topa ii hehpihna, Topa ii maisakna leh damsakna te a kicingin I ngah zawh na dingin I lungsimte puahpha in, Topa tungah ki-ap in, siahdongpa Levi mah bangin Topa sapna aw ngai-in I zak phetin Topa nung a zui zo dente I suahzawh na dingin hanciam ciatni.


url: =Tonh Thu (11) ~ Awn Za Pau :: ZOMI DAILY\nposted on 3 December 2015 at 9:52 am Lomkholna: Article, Awnzapau, Ngeina\nThu Khupna :: Tonh ih cih pen ih Zo ngeina ah a sang penpen kidemna ahihi. Nupa kha-hualna lah hi si a, gual tungtuanna zong lah hi si ahih man in, tuhun lai ih om dan ih ngaihsut dan tawh ih etkak teh a ‘haivai’ a bat hangin, amau hun tawh kizui in a thupi pen, a kidem huai penpen ding mah hi ci’n ih mu thei hi. Vahna ciahna zu-nunna sa-nunna khempeuhah, mun limci ngah in taltangg bek thamloh in tualtangg mahmah lai uh hi.\nTonh sung in dawi vai tawh kisai dawi biakna taktak om lo a, innteekte nupa kha-hualna mah hi pi pen hi. Ahi zong in tua kha-hualna ah Pasian tung ah ngen lo in dawite tung mah ah ngetna kibawl ahih man in, dawibiakna tawh kisai lo kici thei lo zel hi. Tua hi a ton ih cih pen nupa kha-hualna leh neihsa lamsa hauhna kidemna pawipi hi, ci in ih ciapteh dingin hoih hi. (azom omlai hi…) Agelh: Awn Za Pau\nPrevious: ZCD Gualzawh Topa tung Zomi bup lungdamkohna Pawipi kibawl ding\nNext: Beyond Zolai ~ Hau Za Cin


url: =Restaurant khatin numei te nawi agol aneu tungtawn in Discount pia :: ZOMI DAILY\nposted on 11 August 2017 at 4:52 pm Lomkholna: China, News, Sawltak, World\nChina, Hangzhou City sung aom Restaurant khatah numei te anawi agol aneu tawh kizui in Discount kipia cise citciat hi. Amel asa ahoih leh ahoihlo cihte ki enseselo, thupi saklozaw in, anawi bek enzaw uh a, bangcia bang Size cih tungtawn in Discount pia cimawk hi.\nTua ansai “Restaurant” minpen Trendy Shrimp kici a, Mandarin awsuah tawh Chao Xia ci uhhi. Hihbangdan pumpi phacia tawh kituak in Discount apia Restaurant pen China gamsung ah tunai thuthang anunungpen hiding kici hi.\nDiscount pen numei te nawi phacia, A Cup Size panin G Cup Size ciang atuamtuam in khensuk ditdet uhhi. Nawi golsemsem leh Discount tampipi piasemsem ci uhhi.\nApple Daily News te genkhiatna ah nawi aneu penpawl A-cupper tepen Discount 5% bek kipia cihi. Ahi zongin nawi agol penpawl ahi G-cupper te ahihleh Discount 65% bang piagiap lel cihi. Nawigol te adingin tua Restaurant ah annek huai phadiak hihtuak hi.\nAhi zongin hihbangdan in pumpi phacia, nawi phacia tawh Discount piak cihpen China kumpi thunei te’nzong lemtang samello uh a, atheihphet un khamcippah uh cisam hi.\nNungkalsung in nawi phacia tawh Discount kipia cih Poster teng ki hemkhiasak khinta hi ci’n Qianjiang Evening News te’n genkhia uhhi.\nTua vengsung aom te’nzong Local Council te tungah khia uh a, hihbang in Discount apiakmawk uhpen numei te nawi aneu agol deidanna “Discriminatory against women” hi ci’n khamcipsak uhhi.\nSauveipi tuadan in Promotion abawlmanloh hangin metman mahmah veve cisawnsawn hi. Restaurant Manager khatin agenkhiatna ah tuabang in Breast Size tawh Promotion abawlsung in minthanggawp in anne dingin kizuan ngeingai ahih manin, sumzonna Business pen 20% bang khawngtuam mahmah hi ci’n genkhia hi.\nMundang tampi ah akizangthei keiphial zongin hih Restaurant ahbel agol te metnakhat omgige hihtuak hi 🙂 Sawltak #zomidaily\nPrevious: China ah Bus tuahsia in mi 36 in sihlawh, adangzong mi 13 liamgawp\nNext: US Visa Vai Zong Na Dong Ung


url: =Zongeina sahawmzia lahna – Sia Lang Khan Khai :: ZOMI DAILY\nposted on 23 September 2017 at 1:31 am Lomkholna: Article, Langkhankhai, Ngeina\nHih sahawmzia limlak pen kuate hawmzia hi a, bang sahawm hiam cih akigencian theihloh hangin Zomite in ganluang khat igawh nak leh, angah ding mi sehsa hi a, laikung laidal tawh ciapteh kullo phialin ngeina kician mahmah anei Zomite ihi hi.\nInnsung bangkua ah kuate in bangsa ngah ding hiam cih pen ngaih leh ngaihloh tawh kisailoin pulepa hun lai pek panin ineih ahoih mahmah ngeina ahi hi.\nHibang ngeina hoih anei, leitung ah minam dang kuamah omlo a, Zomite bek ahi hi. Nopna Dahna zuhawm sahawmzia kibanglo a, angah ding a kilawmte bek kipia hi. Ama ngahloh dingpi akipiakhate – Ko aa hih hi kei ciin kinolh kigen kik tangtang a, ngah ding kilawm angah khalote khasia zo mahmah hi.\nBanghanga khasia hiam cih leh tua innsung bangkua ah ama mun kikhel ta ahi ve maw cihna hang ahi hi. Thupi isak mahmah, mangkangten sa agawh ciangin tanau beh leh phung tawh kisailoin amau itte asalimci pia a, asanggam hitaleh, akilempihlote aginalo ahihkei leh, bangmah pialo thei lel uhi.\nI sanggam Chinte in ngeina kician zuhawm sahawm nei ginalo a, Kawlte in zong, zuhawm sahawm dan neilo hi.\nZomite zuhawm sahawm pen innkuan bangkua kipuakna akician ineihna hangin hehna thangpaihna leh khasiatna inei zongin zu leh sa atan ding bang kilawm kipia veve a, hih ngeina hoih hangin meltheih tanau kipai theiloin hong gawm den ngeina hoih mahmah ahih manin Zomi, adiakin ZBCM pawlpi mite in ingeina leh zuhawm sahawmzia kanin zang ciat ni.\nZomi biakna makai leh gam makai gina pipi in ingeina theiloin gamtat huai nawnlo hi.\nSia Lang Khan Khai\nZomi, Zogam, Zolai, Zongeina\nPrevious: Ki lawmtatna ~ Tdkhen\nNext: ZAM Thupuak :: 24 September 2017 (Zomi League 2017 kipan tading)\nThe midbar (wilderness = gamlak) ~ Dim Lun Zam\nAmeri-Zomi t’a ding muhna, sawlna le ngeina thak ~ Cope Suan Pau


url: =Sengam ah Hotel khat meikang, mi 10 si, aliam tampi om ~ ZD :: ZOMI DAILY\nposted on 25 February 2017 at 11:22 pm UTC+9:30 Lomkholna: China, News, Sawltak, World\nEastern China ah tuni Saturday (Feb 25) ni in Hotel khat meinakkat mahmah a, mi 10 in sihlawhkhin cih Xinhua News pan kiza hi. Meikatna pen Jiangxi Province ii Capital khuapi ahi Nanchang sung aom “HNA Platinum Mix Hotel” ah ahihi.\nMeikuang pen huaisia mahmah ahih manin meiphelh Firefighters te’n nai 2 sungbang aphelh ngekngekkhit uhciang in phelhsiangzopan uhhi.\nHih Hotel tawh akizom in akilam Storey 24 apha Apartment Building khatsung ahzong ateeng mi 260 bang apha hi a, Hotel mei akat ciangin tuate amanlang in ki hemkhiasak hi.\nVideo Footage sungah akimuhna ah Hotel meikatna panin meikhupen samahmah a, Building ii kongkhak te panin meikhu lengkhia nainai in atungah vombiaibuai in khutogawp hi.\nMeiphelhna panin Firefighters te’n Hotel sung meikanglak sungpan in misiluang 7 mukhia uhhi. Tualo aliam mi 16 tezong zato ah apuakdingin aki paipih laitak in lamkal ah mi 3 sihbeh lailai hi.\nXinhua News te genna ah hih meikuang kipatna pen Decoration Materials pawlkhat aki attanna panin akipan ci uh a, ahi zongin athu akician in bangmah genkhiatna neinailo uhhi. Ahi zongin meikatna hangin Police te’n mi 7 mankhin uhhi.\nTen killed in China’s hotel fire; 350 evacuated in Taiwan blaze\nChina ah Fire Safety pen ki thupisimlo, thupi ngaihsutlo in ki omtheizel a, Fire Exits tezong kongkhak kihong theilo cihbangpeuh omthei hi. Tuaban ah meikat ciangin taikhiat nadingin akibawl Escape Passages kici lamzingneu tezong ki khakcipsa khawngin omthei ahih manin, mei akat ciangin innsung ah awkcipthei uhhi.\nTukha kipatlam inzong Zhejiang Province sungah Foot Massage Parlour akici khe kimeksakna munkhat meikanggawp in, mi 18 in sihlawh uhhi. ZD Sawltak #zomidaily\nPrevious: Thantlang a CNF te bawlding Chin National Dialogue vai mimal muhdan ~ Cin Lian Khai\nNext: Christian Hymn te’ tangthu: Pasian In Hong Kem Ding Hi


url: =BABYLON MAWHNA NAM SAWM ~ MUC\nAdmin 12:04:00 AM Articles, Religion Articles\n“Ka mite aw, ama mawhnate ah na kihel khak loh nadingun, ama gimnate na thuak khak loh nadingun tuanu sung pan hong paikhia un; ahang in, a mawhnate, van banin kicianga, Pasian in a gamtat khialhnate ciamteh zo hi” (Kilaakna 18:4, 5).\nBABEL : Babylon hong kipat khiatna a bulpi in Babel tausang ahi hi. “Babel” cih kammal pen Hebrew pau hi-in, Greekte in Babylon na ci uh a, ei Zokam in “Buaina” cihna ahi hi. Ahih hangin amau Babylon mite in “Pasian kongkhakpi” (Gate of God) na ci uh hi. Hih Babel pen Piancil 10 sunga ih muh bangin Noah’ tupa Kush’ tapa Nimrod’ lam ahi hi. A min khiatna leh a lampa a kipan in Pasian thu manlohna hanga buaina bekbek hi a, “Leitung tui tawh susia nawnlo ding cih Pasian kiciamna” muanlohna pan kipan khia khuapi ahi hi.\nNIMROD: Babylon (Babel) a lam khiapa Nimrod pen Lai Siangtho in “Pasian mai ah sabet hat pa” (Piancil 10:9) na ci a, Kumpi thahat leh a vanglian mahmah khat ahi hi. Khua lian leh khua thupi mahmah giat bang na lam khia hi (Piancil 10:6-14). Amah pen sa-hai mi, nek-le-dawn uangtat, a gongthak thoihna dingin gamsate nuntakna la pa, sisan suah nuamsa, sasi tawh a lungkim sabengpa ahi hi. Tuicin hong tun khit ciangin Noah tate in lo nei in, gankhawi in, ganhing nuntakna neite tawh teng khawm uh hi. Nimrod zong tua banga Pasian bawl ganhingte tawh nungta khawm ding himah leh, a thahatna leh a vangliatnate Pasian bawl ganhing te nuntakna lak nadingin zang zaw hi. A khuapi lamte khempeuh zong milim biakna munpi leh khuapi suak uh hi. A thahatna leh vangliatnate Pasian langpanna in zanga, mite milim bia sak hi.\nSEMIRAMIS : Nimrod pen kumpi thupi leh vangnei tak hi a, a gammi te in amah kihta in zahtak mahmah uh a, a sih kuan ciangin pasian bangin bia uh hi. A sih khit ciangin a zi Semiramis in, “Ka pasal Nimrod pen si taktak lo hi, a taksa pen si mah leh, a kha pen silo in vantung ah kahto a Ni sungah va leng tum hi. Lei kumpi bek hih ding pen lungkim zolo in vanah zong Kumpi lianpen hiding in Ni sungah om ta hi,” ci hi. Tua hun pan kipan in ama gammi khempeuh in Ni na bia uh hi. Hih pen leitung mite in Ni biakna (Sun worship) hong kipat khiatna ahi hi.\nTAMUZ : Semiramis pen a pasal Nimrod sih zawh asawt lo in, zawlta hong paai mawk hi.. Nupi cil leh acim mahmah khat ahih manin, “Ni in hong gai sak hi. Nimrod ta ka paai hi. Ni pan in ih kumpi in a kha tawh nau hong paaisak a, tua manin ka naupai pen Lamdang Kha Tapa (Miracle Child) ahi hi” a ci hi. Tua naungek pen December 25 ni-in hong suak a, amin dingin TAMUZ aphuak uh hi. “Tamuz” a khiatna in “pasal ci omlo a nuntakna hong kipan, nuntakna kipat khiatna bulpi(origin of life)” cihna leh “Van Kumpipa tapa” cihna ahi hi.\nTua bangin Babylon-te in pasal ci tawh lo a tapa anei kumpinu pen“Alma Mater” ci uh a, a khiatna in “Nu siangtho” (virgin mother) cih nopna ahi hi. Tua ban ah Semiramis in Tamuz a paai kipat ni sut to in, a kha 9 na April kha Sunday masa pen ISHTAR (Nuntakna hong piankhiatna- Nuntakna thak neih kikna) ni ci-in na phuak uh hi. Hih hun pen khuakhal laitak hi-in, singkungte in ateh lui pulh in ateh thak hong sel laitak ahih manin, “Nimrod pen Semiramis gil sunga Tamuz banga hong om kipatna ni” na ci uh hi. Tua ahih manin, Tamuz hong suah khiat ciangin, Nimrod hong suak kik hi ci-in saang uh hi.\nTamuz asih khit ciangin Babylon mite in lam tuamtuam tawh na bia toto uh a , tapa a hihna tawh kizui in Pa kiang ah hong thuumsak ding pa hi na ci uh hi. Hong thuumsakpa a hihna min “MITHRAS”phuak uh a, akhiatna in “Palai” cihna ahi hi. Tua ciangin Tamuz pen Ni pasian (Baal) kiang a thuciam Palai ci-in a mindang khat phuah beh in, tua pen Hebrew pau in ‘Baal berith’ kici a, a khiatna in ‘thuciam’ cihna ahi hi. Baal pasian kianga thuciamna hong piaksak palai ci-in Babylon te in Tamuz pen na bia ta uh hi. Thukhente hun lai, Gideon a sih ciangin Isreal te in Baal berith na bia ngei uh hi. Hih pasian dang biakna pen Pasian muhna ah vantung dong atung hehna ahi hi(Thukhente 8:33 ah).\nTua ban ah, ni pen sun hun lai a ih et cianga, a kiim a sakhi tuihup a bang (nimbus) limla in, Tamuz nu Semiramis, vantung kumpinu a lu ah sakhituihup lim (circle of light) na koih uh hi. Tua bangin van kumpinu a zahtakna uh leh athupi sakna uh kilangsak uh a, Babylon mite in Tamuz leh anu Semiramis a etsakna in Nupi in naungek a pom lai lim pen pasian in na bia uh hi. Tua panin nu leh atapa biakna pen biakna tuamtuam ah hong ki thehthang ta hi. Egypt gam ah zong hih nu leh a tapa biakna hong kipan a pasiannu a hi ‘Osis’ leh pasian tapa ‘Osiris’ or ‘Horus’ na bia kop uh hi. Tham loin, Rome khuapi ah zong pasiannu ahi ‘Fortuna’ leh pasian tapa ahi ‘Jupitar’ na bia kop uh a, Greek gam ah zong pasiannu ‘Cered leh a tapa na bia kop uh hi.\nBabylon te in Tamuz pen ‘Adonis’ min pia a, hih in tapa za hihna min ahi hi. Satan in Pasian leh a Tapa hihnate a limla in Babylon te zang in na kipan khia sak hi. Nungak siangtho zangin Khazih hong suak ding zong, Semiramis leh Tamuz zang in alim in na kilak khol hi. Tapa hihna Hebrew pau ahi ‘Adonai’ lim lain ‘Adonis’ na phuak a, Tapa in asep ding ahi palai nasep asep nang zong ‘Mithras’ zang in alim in na bawl khin hi. Singlamteh tunga Khazih sihna ding zong Tamuz min laimal kipatna ‘T’ limla in na zang khin uh hi.\nHih Babylon biakna a thu kihilhna khempeuh pen Medo Persia in Babylon a lak (BC539) in, Babylon siampi khat in Asia Minor lama a taina mun Pergamos khua ah a biakna na lut pih hi. Tua ahih manin Topa Zeisu in Pergamos khua a pawlpite a thuhilhna ah, “Na omna, Satan tutphah omna ka thei hi” Mangmuhna 2:12,13 na ci hi. Pergamos khua panin thu-um lo mite in na la sawnsawn a, tua panin Pagan Rome, Pagan Rome panin Papal Rome- Roman Catholic in a tawpna ah na ngah ta hi. Babylon mawhna leh a hihna khempeuh pen Rome Pawlpi in a vekpi in la a, tua Rome pawlpi in alak sawnte atom in ih kan to ding hi.\nŽ MARI- PASIAN’ NU: Semiramis Van kumpinu, Tamuz agil sung a paainu pen Babylon te in “ Nu Siangtho” ci-in a biak mah bang un Roman Catholic pawlpi in zong Zeisu a paai nu Mari pen “Pasian’nu” ci-in a kiangah thungen uh a, pasian biak in na bia uh hi.\nEASTER SUNDAY: Babylon mite in Semiramis gil sungah Ni pasian in Tamuz hong gai sak ni pen “ISHTAR” ci-in tua ni a na tanh mah bangun, Roman Catholic siampi Pius I in “Zeisu sihna pan in nuntakna thak nei a, a thawhkikni pen thu-um mite’ tang ding hi” cih thu na pia hi. Tua bangin April kha sung a Sunday masapen “EASTER Sunday” ci-in Roman Catholic te in na tang uh hi. Protestant tengin zong Roman Catholic te nung zui-in, Lai Siangtho in tanh ding thu hong piak het loh ni pen hong tang ta uh hi.\n‘ “T” or CROSS: Roman Catholic te in Babylon mite gamtat dan azuih uh khat leuleu in, Tamuz min ciaptehna kipatna laimal “T” lim zatna ahi hi. Babylon mite in a biakna uh hong lut mi khat peuh ciaptehna in, a tal uah “T” lim khet sak in na tuiphum (baptize) bangin, Roman Catholic siampite in tui aphum ding ciangin “T” Cross lim tawh tuiphumna na pia uh hi. Tua bangin, Babylon siampite in “T” lim a awh den mah bang un, Catholics siampite in zong “T” Cross lim na ok in, ciaptehna thupi leh a poimawh mahmah in ngaihsun uh hi. “T” Cross lim a awh uh ciangin khamuang lua in Satan nangawn in zozo lo dingin lamen uh hi. Thungetna ah singlamteh lim pen nak zat mahmah in, Sun-wheel zong tu in Vatican khua laizang ah koih ta uh hi.\n’ MILIM BIAKNA: Babylon mawhna Roman Catholic in a laksawn a lipkhaphuai mawhna dang khat in milim biakna ahi hi. Babylon te in, Ni pasian lim leh van kumpinu ahi Semiramis limte, Nu in a tapa a tawi lai limte bia in a mai ah kunin atawp uh hi. Kumpi Constantine hun lai panin Rome khua pawlpi in hih milim biakna pen na kipan ta uh hi. Tun in zong Vatican khuapi ah “Jupiter” pasian lim zong Peter lim ci-in na ding sak khin uh hi. Peter lim mah sa in bia in, atawp uh hi. Rome biakna lui a biaklai a, a nusian “Fortuna” limte pen Mari lim ci in a mai-ah khukdin in abia uh hi. Hih bangin milim abiak nop manun Lai Siangtho sunga “Milim bia ke’n” a cihna pen nawngkaisa in na hem uh hi. Kamsang Daniel in “thukhamte leh hunte lamdang sak ding hi” a cihna a tangtung ta ahi hi. Hih milim biakna pen Nicea Council a nihvei na (AD 787) in Roman Catholic Khawmpi ah kipsakna nei in tudong a kizang suak ahi hi.\n“ KUMPI-SIAMPI UKNA: Babylon mite in a kumpite peuhmah pilna sangpen anei, pasian thusim nangawn athei dingin ngaihsun uh hi. Tua ahih manin kumpi ahih nak leh siampi lianpen hihna zong na nei pah uh hi. Tua pen Kumpi-Siampi ki ukna kici a, kumpite pasian bangin na bia pah uh hi. Hih bang kumpi ki-ukna pen Babylon panin Rome kumpi ki-ukna ah hong lut in, tua pan in Papal Rome in hong lasawn kik hi. Pope te khempeuh in siampi lianpen za bek hi lo-in, gam sung ki-ukna ah a sangpen za hong nei uh hi. Pasian’ thusim khempeuh thei, mawh theilo, Pasian’ thu leh Lai Siangtho nangawn akheel thei, hih leitung ah Pasian’ tapa tanga dingpa in um uh hi. Pasian bangin bia in amai ah mawhnate pulak uh a, amah in a mawhnate uh na maisak hi. Hih pen Pasian adingin, “vantung ciang atung Pasian hehna lipkhap huai” ahi hi.\n” MARY LIMA SAKHI TUIHUP(Nimbus): Babylon mite in a nusian Semiramis lim tungah Kha nusian ahihna etsakna leh a vangliatna etsak na-in, a lu kiim ah sakhi tuihup a kualsak mah bangun, Roman Catholic te in zong Mary leh Zeisu lim ah tua sakhi tuihup bang na kualsak uh hi. Tua mah bangin Mari pen si taktak lo, tu-in vantung ah kahto in a om hi cih um uh a, tua Mary kha a kici (Dawi kha gilo)te in “Pa, Tapa leh Kha siangtho in ka tapa Zeisu hong paikik nadingin mite akiging khol dingin hongsawl hi” ci-in leitung mun tuamtuam ah tua khagilo hong kilaak ta hi.\n• NEK-LE-DAWN : Babylon khuapi lam khia pa Nimrod pen nek-le-dawn a uk, sahai leh saben hat mahmah hi-in, Babylon suan-leh-khakte zong zu leh sa hai, sasiang leh sianglo a khen lote ahi uh hi. Daniel hun lai-in zong Babylon kumpipa Belshazzar in, zu-le-sa ne in pawi lianpi kham a, a mi thupi 1000 te tawh nuamtak in pawi abawl lai in, khut tawng khat in kawm tungah lai na-at ngei hi. Hih Babylon ngeina hoih lo pen Roman Catholic in na lasawn in, Lai Siangtho in sa sianglo acih pen Pontiff Eleutherius (AD175-189) in “avekin siangta hi” na ci hi. Peter nangawn in, “A sianglo leh a nin peuhmah ka ne ngei kei hi”, (Sawltakte 10:14) acih pen thusim lo in avek in asiang tawh sianglo tawh ne ta uh hi. Tua ahih manin, Babylon “Lei a numei kizuak leh kihhuai nu” ahihna pen Roman Catholic in hong dawlto khin ta hi. “Dawite kua suak khinta in, kha gilote omna suak khinta a, a kihhuai, a muhdahhuai vasa namkim in omna in neita uh hi” cih hong tangtung ta hi. “Ama hukna lenggah zu mite dawnsak a” acih mah bangin, Roman Catholic langpan a om Protestant a kici te in zong a nungzui in sa siang leh sianglo zong dei nawn lo in a vekpi in hong ne ta uh hi.\nKhai leh, hih lai asim kongit sanggamte aw, hih a tunga kong pholak khiatte in Babylon mawhna pawlkhat bek ahi hi. Hih mawhnate leh a dan thuakna dingte ah ih kihel loh nadingin Van Pasian in, “Kei mite aw, ama mawhna bawlna kihel kha loin, ama thuak gimnate na thuak khakloh nadingun ama kiang panin hong pai khia un.. ama mawhna in vantung dong tung khin a, ama tatsiatnateng Pasian in a ciamteh zo hi” ci-in eite hong sam hi.


url: =Singapore Airshow ah vanlengkhat kiasuk in meikuang, ahawlpa liam :: ZOMI DAILY\nposted on 7 February 2018 at 12:41 am\nSingapore gamsung ah akibawl “Singapore Airshow 2018” ah akihel South Korea vanlengkhat tuahsia in meikuang cih Straits Times pan kiza hi. Tua South Korean Aircraft pen vanlengneu mikhatbek tuantheihna “Single-seater” te hi a, Changi Airport ah Tuesday (Feb 6) nitaklam 1:30pm hunpawl in atuahsia ahihi.\nTua vanleng pen South Korean Aerobatic Team The Black Eagles kici khat hi a, alenkhiading in akithawi laitak in kiasukkik a, Runway 1 ii apanglam ah akiatsuk khitciangin meikuang akipan cihi.\nHih tuahsiahna Accident hangin Airport sungaom Runway 2 te lakah khatpen ki khakcip sakpah hi. Nai 6 sungbang Runway khat aki khakcip ahih manin vanleng tampitak ziakaisak in, khualzinmi tampitak awkcikpah uhhi.\nTua tuahsiatna apiankhiatzawh nai 5 khitciangin Changi Airport Group te’n Facebook tungah pulakna neikhia uhhi. Atuahsia Korean Aircraft pen Runway panin ki hemkhiasak in, Runway aki honkiktheih nadingin akisep laitak hi ci’n nitaklam 6:35pm hunpawl in pulakkhia uhhi.\nVideo: South Korean aircraft catches fire during Singapore Airshow, pilot escapes with minor injuries\nFlight Operation te lungmuanhuai takin aki zopkiktheih nadingin Runway pen hoihtak in ki sitcian, etcian masaphotding a, aki siansuah khitciangin Safety hoihtak aomleh Operation pen kizomsak kikpanding hi ci’n genkhia uhhi.\nTua atuahsia vanleng hawlpa pen bangmah liamna ahuaisiapi omlo bilbel in, vanleng meikuang ahihleh Airport Emergency Service te’n asawtlo in sumit theipah uhhi.\nStraits Times te genna ah tua Korean te vanleng pen alenkhiat madeuh in Tyre kitamkham, puakkham ahih manin ki lumletgawp in tuakhitciang meikuang akipan ci uhhi. Sawltak #zomidaily\nPrevious: Spain gamsung ah vuuk limkiatlua in vanleng 70 val ki Cancel\nNext: Taiwan gamsung ah zinling, mi 2 si in 219 liam, adangzong 150 mangcip\n2020 gambup kiteelpi omtakpi mahding hiam? ~ Bob Tuangpi


url: =Nawh Pai Mahmah Ding ~ Hau Za Cin :: ZOMI DAILY\nposted on 1 January 2015 at 5:48 pm Lomkholna: Article, Hauzacin\nNawh Pai Mahmah Ding\nKhantohna pen nawh pai mahmah ahih manin ei zong nawhsa a i delh kei leh i pha kei ding hi. Khatvei bek i nuntakna leitungah i nawhpai mahmah kei leh eima nuntakna ah khantohna i zang man kei ding hi. Mite khang hathat in i mu dinga, ei lah mite nung delh den bangin i kingaihsun kha ding hi. Tua manin nawh pai mahmah ding hi hang. Nawh pai kisam hi cih gen sawm dih ni.\nKhantohna i cih pen nisim a hih ngitnget ding a kisamte hih ngitngetna tawh kipan hi. Kum tampi adingin na gel khol tham ding hi. Kum tampi adingin na ngimkhol kha mah ding hi; ahi zongin nisim a na zuih ngitnget ngeina hoih a om kei leh na tup na ngimna te na tangtun\nkei dinga, na gelna zong kipelh ding hi. Tua ahih manin lawhcinna, gualzawhna, matutna, sepsuahna, gualtungtuanna i cihte pen nasep neu cik tawh akibang nasep hoihte tawh a kipan na hi limliam hi. Nisim na hoih khatta sem suah in na tup na ngimna a tangtungsak ding vai khat zo den peuh lecin na tup na ngimna te a hun in hong tungtoto lel dinga, na hahkat luat a na sepkhiat tawh kibanglo ding hi.\nTua ahih manin nisim a hih den dinga hoih thu 10 i gen ding hi.\n1. Gel khol inla sep masak ding tel in: Gel kholhna omlo in kalsuan dan ding om theilo hi. Gel kholhna a om ciangin a sep dan ding kipatzia kingaihsun thei a, bang sem ding cih ngaihsutna leh theihna, muhkholhna hong kilak thei hi. Tua sep dingteng muhkholh khit ciang ‘koi sem masa pen ding’ cih hong thupi mahmah leuleu a, tua sep masak ding telna hangin kalsang kisuan thei hi. Na tupna a tangtungsak ding nasep khat peuh nisim in sep sawm hamtang in; tua hileh tuni na zat khit na lup ding ciangin ‘tuni in tua na hoih semkhia ing’ cih lungnopna tawh na lumkhawm ding hi.\n2. Sunsiah nei kei in: Nasep ding haksa na neih leh a masa pen a sep dingin koih pah in. A haksa penpen na zawh khit ciang a dangte in hong zui deudeu lel ding hi. Tua bang nasep na zawh simin na nitha tung na sa mahmah ding a, lawpna na nei semsem ding hi. Lawpna khang semsem leh na lian sepnopna khang semsem dinga, nasep haksa na sakzelte zong na sepnopna hong khang in na lawp semsem zawsop ding hi. Tua ahih manin nasep ding a lian, a haksa a om ciang a masa pen ah koih in sem pah buatbuat ding; a nunung lam ah koih in nawhsa a sep sawmlo ding. Nawhsa in sep sawm lecin a haksatna kibehlap dinga, na dipkua in na lawpna zong kiam ding hi. Tua manin a masa ah sem hamtangzaw in.\n3. Nasep dan thak a om ciang theihsawm pah in: Nasep ngeite nangawn a sepzia, a hihdan kilaih pahpah hi. Gentehna in computer tawh nasepdan zong a kum khat sung nangawn in kilaih man om thei hi. I khuta kitawi handphone nangawn a zat dan kibanglo in kilaih pahpah hi. Tua ahih manin nang tawh kisai nasepzia thak, vai thak, kizopna thak a om ciangin theihsawm in siamsawm in kisin baih in thei baih in, na lawmte mai ah na tai dinga, na kisik kei ding hi. Computer om tungin ka sanginn vuah sangkhawl sunga kisin theihna kihonga inn lam ciahlo in ka sin hi. Ka lawmte khempeuh inn lam ciah uh a, kei bekin sanginn ah computer ka sin ngakngak hi. Kha khat khit ciangin ka khangual lak ah computer basic sin masa pen ka suak hi.\n4. A hoih lam in na khempeuh ngaihsut siam in: Haksatna leh vai khat peuh hong om ciangin mihing ngaihsutna leh lungsim kikhel baih diak hi. Tua bang hunte ah a hoih lam kipia in a hoihlam in ngaihsut ding kisin hamtang in. Hih kisinna bel a baih hetlo thu hi a, ahi zongin kisin hamtang ding pawl ahi hi. Tuhun ciang laibu sim sangin internet ah hun tampi bei ding a baih mahmah thu hi a, tua zong nang mimal adingin a manpha hiam cih ki-en in a hoihlama na zat theih kei leh ahoihzaw ding ngaihsun pah in kikhel ngam in. Na hih ut mahmah khat na hih mana na tup na ngim na tunloh ding sangin na kidek theih ding kisin huai hi. Na kidek zawh kei leh na ngaihsutna hong nawngkaisak thupiang, van, neih leh lam, sum, etc cihte mawhsak lo in a hoihlama zat theih dingin bel hei theih dan ding ngaihsut ding ahi hi. Zingsang na thawh ciangin nasep ding khempeuh a lungdam huai dan phawk inla, nasep na neih khawng zong lungdam ko zaw in. Na hoih, na lian sep theih ni hi ciin nisim in ngaihsutna thak tawh zingsang kuankhia den in.\n5. A manpha hetlo hun beina te pelh sawm in: Internet ah hun tam zat lua cih bang a manpha mah hiam cih ngaihsun in a meetna a om kei leh na hun beina khiam sawm in. Na tupna a tungsak lo ding vai ahih leh a nop mahmah hangin kidek keikai in. Nasep masak ding hong semsak theilo vai a om leh paikan phot mai inla, a thupizawte sem ngam lel in. Sep dinga hoih khempeuh sep suk pahpah ding hilo a, matutna lianpi i neih nadinga vai thupizawte sep masak huai zaw hi.\n6. Hong huh thei dingte thudot mengmeng in: Nangma nuntakna pen nangma deih banga a khantoh theihna dingin na kisap, na deih, nang hong nungthuap a tha hong pia thei ding mite na thei hi. Tuate kiangah na theihnop thute dong pahpah in. Na sinnop nate sin mengmeng in. Pattah na kisapna munte ah kipattahsak mengmeng in. Tua hileh na khantohna manlang ding hi. Nang sanga a theizaw leh a mu masazaw, a mitkeuh masazaw te manlang takin thudot, kholhpih, holimpih mengmeng in; tua hileh na mazap na tung baih tuam ding hi. Tua bangin kalsuan lecin na bah ciang hong kai dinga, na puk na dingmun pan hong hu dinga, na kisapte a hunlap in hong hilh thei ding hi. Tua manin thudot pen thupi bawl inla, mite maipha mu ngam in naih mengmeng in. Na kisap dinga na up, na theihtel melloh, na telnop thute zong ciamtehin na muan, na suan, na thudotnopte kiangah dong mengmeng lecin mainawtna hong manlang mahmah tuam ding hi.\n7. A phatuamlo holimna tawh hun beisak kei in: Mite huh thei i hih kei leh mite siatna ding kikupna khawngah hun tam beiloh thupizaw hi. Mite a lamsang i hih kei leh a kaipuk, a sawntuk dingin kikupna leh holimna, vaihawmna te ah kihel kha kei zaw in. A pelh theih laiteng pelh hoihzaw hi. Tungsiahte genna, nuaisiahte sikcipna, lawm leh gualte makhelhnop luatna ngaihsutna siangtho lo leh hoihlote pelh in lungsim siangtho tak tawh om ding thupizaw hi. Tua bang thusia kikupna ding leh holimna ding mun ah na om khak ciangin zong paulap bawl in kihemkhia ngam mai in. Tua hikei leh na gensiatna, na niamkaihna kammalte leh vaite mahin na kim na kiangah vaitham in nang zong hong zap puk kha thei veve hi. Tua manin tua bang a om loh nadinga kihepkhiat hoihzaw hi.\n8. Pumpi cidamna thupi bawl mahmah in: Mihing pen i pumpi cidam kei leh i lungsim zong siangtho in khauh veva lo pah hi. Pumpi cidam kei leh matutna lianpi, khantohna lianpi nei ta lehang a lungdam ding, a nuam ding mi lungdam zolo ahih manin a meetna tawm mahmah, kiam mahmah hi. Tua manin na lungdamna pen lungsim takpi leh pumpi tawh na dianpih zawhna dingin na pumpi cidamna hoihtak kemsiam in. Lup hak luat khawng a hoih kei leh kidek pah zaw in; ihmut cimloh sangin ihmut cimte pumpi cidamna hoihzaw hamtang hi. Nisim in khua-ul suaksak dingin lampai, tai, diang, vaksuk vakto cih bangin hanciam in. Tua hileh nitum ciang na pumpi tawldam dinga, nithak na muh ciang na thazangin nasep na lawp ding hi.\n9. Nang leh nang bangciang tungta cih ki-enpha tawntung in: Nitak na lup ding ciangin tuni bang teng na semkhia a cih kidong in ngaihsun kik in. Tuni a manpha hiam, zanni a manpha hiam, zingciang ka manphasak zaw thei diam cihte ngaihsun kik hamtang in. Zawh ding na ngim na zawh manloh a om leh bangcih zop ding, na sep dinga hoih khat na sep manloh a om leh bang hun ciang hih thei kik ding cihte lungngai kik in. Nisim a nasep khiat a thupi mahmah vive hiding cih kisam lo a, nisim in a ciapteh tak nasep a om hiam cih kietkik ding hilel hi. Tam sep sawm lua lo ding, tam hih man sawmlua lo ding ahi zongin mailam hong nawtpih thei vai khat peuhmah nei hamtanghauzacin ding, tua pen zo hamtang ding.\n10. Lungdam ko hamtang ding: Nisim nasep ciamtehna laibuno (Diary) khat nei in na nisim matutna, na nisim nasep leh ngaihsutna thak neihte cih bang ciamteh kiaukiau hamtang lecin nidang ciang na khantohna na enkik thei ding hi. Na lungdamna ding na tuah, na sep, na hih, mi na huh, a thak na sin cih bang a omte gelh ding ahi hi. Nikhat sung bekbek in lungdamna ding thu tampi piang thei a, hanciamna ding zong tampi omlai thei hi. Tuate ciamteh in a hunhun in sim kik lecin na lawpna hong kibehlap dinga, na lawpna khangsemsem leh na lianzaw na sem thei ding hi. Na ngaihsutna hong kibehlap den dinga, na sepnop hong lian semsem in na matut nop hong lian semsem ding hi. Na sepzia ding, na khantoh zia ding zong a manlangzaw, a kilawmzaw, a hoihzaw, a kicingzaw in na kalsuanpih nuam dinga, zong na hihzo takpi ding hi. tua hi leh na lawpna kiam ngeilo in khangkhang dinga, nuam nasa semsem ding hi.\nMihing khan khat kum 60, kum 70 sungin khantohna tampi mu nuam, ciam nuam, thei nuam, tuak nuam i hih manin nawh pai mahmah ding kisam hi. Tua dingin midangte ngaklo in ei mahmah in kisin theih hi cih a gen nuam ihi hi.\nPrevious: Ahoihna mu in\nNext: What development implies to Zogam community ~ Pau Do Lian


url: =Kileek kimna (Consistency) :: ZOMI DAILY\nposted on 13 January 2015 at 9:15 pm Lomkholna: Article, SuanghDal\nAkileekkim cih kammal pen kizawitawn ahih kei leh kihualkim cih ding ahi hi. A kileekkim dingin deihkaih thu hilh ding hi lo a, ih thuhilhna ah a nung ama a kileekkim, a kizawitawn, a kihual ahih ding thupi zaw hi. Budhism upna le Christian upna a kileekkimin vaihawm ding hi lo a, Christian upna na hilhna ah na thugen, na thuhilhzia khempeuh a pat pan a tawp dong a hual-ton khawm tawntung zo ahih ding pen kileekkimna (consistency) ahi hi. Na thu hilh le na gamtat a kizuih kei leh a kileekkim lo (inconsistent preacher) na hi hi. Na thuhilhnate khat le khat a kitukalh leh akileekkim lo thuhilhna (inconsistent preaching) ahi hi. Khat’ gen um zelin a khat’ gen zong na up zel leh a kileekkim lo thu-ummi (inconsistent believer) na hi hi. Na gen masak le na gen nunung kileekkim tawntung ding cihna hi. Kibat tawntungna pen kileekkimna ahi hi. Na thuhilhnate khat le khat a kibat kei leh a kileekkim lo thuhilhsya na hi hi. A kileekkim lo thuhilhsya pawlkhatte’ hangin thu-ummi tampitak hoi suk hoi to uh hi. Tua ahih manin hih kum zalom 21 sungah a thakin ih kisap thu in akileekkim thuhilhsya’ thuhilhna le thu-ummi ahi hi.\nIh tate ih ukna ah zong eimau mahmah in ukzia a kizawitawn, a kihualkim, a kileekkim in ih uk ding kisam hi (Consistency). Tuamah bangin Thuhilhsyate in zong a thuhilh uh kileekkimin a kizawitawn ahih ding kisam hi. Tua mah bangin thu-ummite in zong ih thu-upna pen a kihual a kileekkimin ih up ih pom theih ding kisam hi. Bektham\nloin Christian te zong ih nuntakna ah akileekkim, a kihualkim, a kizawitawn upna le zuihna ih neih ding pen a kisam pha mahmah ahi hi. Tawi ih teh ciangin a lang le a lang kileekkim leh tawi maan kici hi. Na tate za tep lo ding na deih leh nang zong za teep kei lecin a kileekkim pan ding ahi hi. (Possitively): Pa in zu dawn thei dinga tate in dawn thei lo ding hi cih thu pen a kileekkim lo thuhilhna ahi hi. (Negatively): Pa in zong dawn thei dinga ta in zong dawn thei ding hi cihpen akileekkim hong suak kik bilbel hi. Sangnaupang a nei syate in a sangnaupangte a ukzia ah a kileekkim kul hi. He must be consistent in the way he is intructing them. Gentehna in, sangnaupang zatep peuhmah ciang tawh thumvei sat ding na cih leh: bang hun, bang thu, bang mi, bang sa a piang zongin thumvei lian, val lo kiam loin na zat lian ding pen a kileekkim ukna ahi hi. Lai a ong peuh mah letsongpia ding ci napi cin na piak kei leh akileekkim (consistent) lo na hi hi. Lai en lo peuhmah daan pia ding na cih leh a en lote thukhun bangin daan piak takpina pen kileekkimna ahi hi. Genbang, khalbang in sep loh kik zeelna zong kileekkimlohna ahi hi. Thu kheel kawikawi pen kileekkimna hi lo hi. You must be consistent. Na gen na hilhsa thukhat na khel kikkik leh naupangte in thumang nuam nawn lo uh hi. Kileekkim lecin na thu hong mang ding uh a, na ukna mualsuah zo ding hiteh. An nek tui dawn hun, lai et hun, lup hunte ah zong hun maantak tawh na uk lianlian zawh ding pen kileekkimna ahi hi. Na gen banga gamtatna tawh sepna pen kileekkimna kici hi. Ih dinmun pen a patpan a tawpdong kibatsak tawntung zawhna pen kileekkimna ah hi.\nAkileekkim thupomzia tawh kisai tuhun thu kihilhna nam thum ka gen nuam hi. Khatna ah, Upna: Upna ih cih pen a kileekkim upna kisam ci uh hi. Upna bek hi loin thukham zuihna tawh a kigawm ciang bekin akileekkim upna hi ci uh hi. Nihna ah, Thuhilhna: Thuhilhna ih cih pen akileekkim thuhilhna zat ding kisam ci uh hi. Hotkhiatna pen a kitaan thei bangin gen zel ding, a kitaan thei lo bangin hilh zel ding pen kileekkimna hi ci uh hi. Thumna ah, A langlek Upna: Lungdamna thu a kigen ciangin alangleek upna thu gen lo ding ci uh hi. Jesuh bek, Hehpihna bek, Upna bek, Lai Siangtho bek, Pasian’ minthan nading bek cihte pen a langleek upna hi ci uh hi. Hih bangdaan thuhilhzia saan zia upzia a pomte pen a kai-ngawi (neutral position) kici hi. Hih banga kai-ngawi-na pen kileekkimna kisa hi. Ahi zongin Lai Siangtho in ong hilh kileekkimna thu pen tua bang na hi lo hi. Na vot leh vot vet, na sat leh sa vet a cih mah bangin: Upna bek ih cih leh upna bek thu hilhnazia tawh a kihualkim, a kizawitawn tawntung upna pen akileekkim ih cihcih pen ahi hi. Khatvei leh upna bek khatvei leh gamtatna zong cihzia pen Lai Siangtho’ gen kileekkimna na hi lo hi. Khatvei le gupna kitaan thei, khatvei leh kitaan thei lo na cih leh tua pen na thuhilhzia mahmah ah nang le nang zong a kihual lo, a kileekkim lo na hi zaw hi. Lai Siangtho in akileekkim thuhilhna a cih ciangin gentehna, gupna a kitaan thei lo ahihna pen Lai Siangtho buppi tungtawna na hilhcian theih ding a kisapna pen kileekkimna ahi hi. Lungdamnathu tawh kisai-in Lai Siangtho sungah alangleek cih bangin kigen lo hi. Jesuh bek lampi, nuntakna le thumaan ahi hi. Hih thu pen alangleek thu hi lo a, hih thu tawh ih thuhilhna khempeuh kizawitawnin thuhilh tawntungna pen akileekkim thuhilhna kici zaw hi.\nThusia le thuhoih, midik le migilo, thumaan le thuzuau kikaal ah akaai-ngawi sepsakna pen leitung mite’ gen kileekkimna ahi hi. Lai Siangtho’ ong hilh kileekkimna (consistency) ih cih pen tua bang na hi lo zaw hi. Thusia pen thusia, thu hoih pen hoih, midik pen dik, migilo pen migilo, thumaan pen thumaan, zuau pen zuau ci-a muh theih tawntungna pen akileekkim Christian nuntakna kici zaw hi. Thu-umlo mite san theih ding le thu-ummite’ sankhop theih ding akileekkim thuhilhna cih bang Topa Jesuh in ong hilh ngei lo hi. Tua sang sikin, Hehpihna hang bekin upna tawh diktanna thu na hilhna ah na thuhilhna in dinmun a nei hiam? Khatvei leh upna bek hi kei. Khatvei leh upna bek hi. Khat ading upna bek, a dangkhat ading gamtatna tawh cihbanga thuhilhna pen Lai Siangtho’ gen kileekkimna hi het lo hi. Lai Siangtho gen Lungdamna thu pen tua Jesuh’ sung “BEK” ah cih thuhilhna tawh kizawitawn a na hilh tawntung theih ding pen kileekkimna hi a, tua bangin hilh thei lecin na Pawlpi mite sungah upna kikhat thei pan ding ahi hi. A bilbelin, Jesuh sungah upna hang hi kei, gamtatna tawh a kithalawh ngiat hi cih a bulphuh na hih phial lezong na thuhilhna khempeuh ah upna thu suang nawn vet loin gamtatna thu lian bek hilhcian lecin tua pen ama’ lampi zui-in a kileekkim mahmah thuhilhna hi bilbel leuleu hi. Sa la sa lo vot lah vot lo, upna bek lah ci nuam lo, gamtatna bek lah suang ngam loin a kaaingawi a omna thu pen kileekkimna thu hi lo hi. Lampi khat tawna tua lampi bek tawh kithuhual-in akileekkim nuntakna a nei ih hih ding thupi pen hi.\nOn Cup, One Cross, One Lord. Na thuhilhna ah lawngkhat zui-in na hilh thei nai hiam? Tua banga hilh theih ding pen Lai Siangtho’ gen kileekkimna hi. Mun khata na thuhilh le a dang khata na thuhilhna lawngkhat bangin a gin khop theih kei leh a kileekkim lo thuhilhna hi ding hi. Mission nasepna ah mission syate kilaih mun lua mahmah ahih manin Kawlte in hua syapa’ gen le hihpa’ gen kibang kei. Koizaw hiam ka up ka zuih ding uh ci hi.\nTua hi a, ei Pasian’ nasemte sung cih thadah eimau mimal thuhilhna mahmah zong a masa le a nunung akileekkim thei ih hih ding pen kum zalom 21 sungah a kisam mahmah ding thukhat ahi hi. Na thu-upna, na thu hilhna ah lampi khat zui-in na um, na hilh thei nai hiam? Lampi nih zuih khatin kizui thei lo hi. Lampi nih pen mi nih in khat tuak zui thei bek hi. Tua tegeel’ zuih lampi tegeel gawmtuahna tawh akileekkim lampi kici thei lo hi. Lampi khat a mong tundong zuihna pen Lai Siangtho’ gen kileekkimna thu ahi hi. Ih thuhilhna ah amasa le a nunung a kibat tawntung ding a kihual tawntung ding a kizawitawn zawh tawntung ding pen Lai Siangtho’ gen kileekkimna thu hi ei! Is your preaching consistent? Your message must be consistent in preaching. You must be a consistent person in what you believe. Thuhilhsyate le thu-ummi mal in hih kileekkimna (consistency) thu ih kisam pha mahmah uh hi.\nPrevious: Zolai mal ngawm koipan kila hiam?\nNext: Piancit gamsung ah mipi akemding in Police 10,000 ki sawlkhia\nGammite’ nopsakna tehna (Gross National Happiness) ~ Pau Sian Lian\nNupi khatin kum 15 aphakhin atanu vakzawh ngaplo in thatlum\nNumei khat a awmbo ah asuaih Tattoo aphiatleh meimapawn lianmahmah piang


url: =· Kachin gam Mumaut, Mansi township sung teng ah Jan 30,2014 nithapaai phial in KIO gaalkaap te leh Kawlgam gaalkaap te nasia tak in kikaap uha, munkhat beh ah hilo in munli bang ah kikaap uhhi ci in Khua sungmi gaaltaai te in Jan 31,2014 ni in genkhia uhhi. · Mandalay Division Minister U Ye Myint Tuanna mawtaw Jan 31,2014 ni in Shan gamtawh kikaal Nawngcho khuasung ah amikitheilo pawlkhat in Bomb nasiah in Minister pa bel liamsamlo napin adang mithum liam uh a khat naakliam mahmah hi. U Thei Sein kumpi sepzawh Minister akisuam masa peen ahihi. · Tuma Kum khat le alang laai a President U Thein Sein in akhawlsak Kawlgam Irrawaddy gun kapi akhaaktan China Power Investment CIP company te in nasep nading tawh kisai amun a omte tawh maaitang kingat in kiho nuam ung ci in Kachin minam kipawlna KNDG te Jan 31,2014 ni in heel uhhi. Hih tawh kisai in KNDG ten muak bilbel uh a ahizong CIP ten onggen mapek un nasemsem uhhi ci in genkhia uhhi. · Central African Republic CAR te khuapi Bangui khuapi sung ah Christian leh Muslim kikaal buaina Tuesday Jan 28,2014 pan 31 nidong nasiatak in piang a kuamah in khenzolo ahihman in ni 4 sung in mi 41 si in 71 naakliam uhhi. · Leitung a Mawtaw bawl company lian peenpeen ahi Toyota Company te in USA gam zuaklianding a Dealer a kikoih Toyota Camry 36,000 atutna lumsakna hoihlohna hang in zuaknawnlo photding in Jan 31,2014 ni in khensat uhhi. · Pakistan gamte te Gaalkaap mangpi leh kumpi lui khat ahi Pervez Musharraf January 2,2014 ni in Inn a akikhumcipna pan thukhenzum pai a paina lamlaaizang pan ka awmna zato kilak nuam ing ci in zumkahlo ahihman in Pakistan thukhen zumpi te in Jan 31,2014 ni in matding in thupia uhhi.\nKhialhna aom leh Ngaihdam bawm ah maw Khawm Pau Zomi


url: =Peru gamah Passenger Bus khat tuahsia in, mi 48 sikhin, mi 6 liam :: ZOMI DAILY\nposted on 4 January 2018 at 12:19 am Lomkholna: News, Sawltak, World\nPeru gamsung ah khualzinmi apua Passenger Bus khat kendangah kiasuk in, atawmpen mi 48 peuhmah siding hi ci’n Reuters te’n pulakkhia uhhi. Tua Passenger Bus pen Truck mawtawpi khattawh aki maiphutkhak uh hi a, tuaciang in kendang ah kiasuk in, anuai ah tuipisung atusuk ahihi.\nHih tuahsiatna apianpen Tuesday ni hi a, Peru gam ii Capital khuapi ii leilulam aom Highway khatah atuahsia ahihi.\nAtuahsiatna lamzikpi pen Panamericana Norte Highway kici a, Pacific Coast tuipinawldung aom Pasamayo Area sungteng ah atuahsia ahihi.\nHih tuahsiatna panin misi pen aki zakmasakna ah mi 36 si kici a, tuakhitzawh ciangin asi kibehlap in mi 48 phatota hi ci’n Local Fire-fighting Company khatpanin Representative asemlaitak ahi Lewis Mejia Prada in genkhia hi.\nVideo: Death toll from Peru bus crash rises to 48 – emergency services\nPeru Police te’nzong Tuesday nitaklam in asi pen mi 48 ah ki behlapto hi ci’n pulakkhia uhhi.\nHih Passenger Bus atuahsiatna ah mi 6 bekbek suakta uh a, tuatezong liamngawh mahmah uhhi. Kumpi thunei te’n tua asilo, aliamte pen aphualzang ah amanlang in Emergency Medical Services te delhsakpah uh a, zatui kibawlpah uhhi.\nMore: Malaysia, Rawang vengsung ah Bus tuahsia in mi 20 liam\nPeru gamsung ah lamzikpi Highways tepen Safety ommello ahih manin, tuahsiatna Accident pen apiangthei zelzel ahihi. Hih tuahsiatna vaitawh kisai in athu akician in Peru Police te’n hoihtak kankhiading uh cih kiza hi. Sawltak #zomidaily\nPrevious: Mipi khawlmun le Mi masate leh tangthu ciaptehna\nNext: Zomi te TO thak kum 70 cingta ~ Gin Kam Lian


url: =Lungkia kei ni ~ Khup Lian Thang :: ZOMI DAILY\nposted on 26 July 2021 at 8:34 am Lomkholna: Khuplianthang, News\nGamvai ah galkapte ukna buluhna hangin i gam a siacip ding dinmun hong hita. I mailam khim bangin ong zing ngaungau tawh kibang.\nCovid-19 in nawk cihtakin hong nawk ngekngek. Buaina lianpi nam nih hangin i gam sung i innkuan i kim i pam ah dahna kahna hagawina tawh kidim hi. Hih sangin a haksa zaw om nawn keileh a kilawm phial dinmun ahi hi.\nI gam paizia, sumbawl paibawlna, cidamna le kikep kikhoina, tate naute pilsin siamsinna khempeuh tutadih in khawlcip kisia cip.\nUkna buluhte, thu neihna a nei tampite in golhguknek le angsung lianbek khualna tawh nasem, mipi’ haksat laitakin mimal meet na dingin hanciam in ki-awi lo takin nasem ngam. I gam a kisiacip ding ai ta mai tam maw?\nAhih hangin thumanna le mipi’ phattuam nadingin itna le vaina tak tawh a ding khia mi hangsan pawlkhat ki om lai hi. Ukna buluhte’ khut sung panin suahtak nadingin a hanciam, lampi tuamtuam tawh a sem a kipia khia, nuntakna sisan a pia khia, neih le lamhte a hawmkhia tampi mah ki om hi. Khatlekhat zahtakna kipia siam ni. Ki pahtawi siam ni. Kipanpih kidinpih ni. Kizahpih, ki langdodo, ki el bawlbawl hun hihetlo hi.\nMore: Khimzing sungah ~ Khup Lian Thang\nPasian muangin, lungkia lo in, thuman le cihtakna tawh, khat le khat khut kilen in i hih theih bangbang tawh i kihuh diamdiam i pankhop diamdiam nakleh gualzawhna i ngah veve ding hi, gam hoih gam nuam le a khangto a suakta gamkhat a tungzo kik veve dingin lam en lai ing. Lungkia kei ni. Khup Lian Thang\nPrevious: Lengtong Pauno thugenna tungtawn in thalakna\nNext: US gam sungah Covid-19 Delta Cases asang pen lamah khangkik\nTuhun ading maang muhna (Revelation for Today) ~ Dr. Pau Khan En


url: =sukte « Tongsan Weekly Journal\nTongsan Weekly Journal\n“…ki-itna, lung kituakna, ngaihsutna kibang…” (Phil. 2:2)\nZon ol na\nkhaipi on YALE UNIVERSITY (USA) AH LAIHILH DING\nnuam on YALE UNIVERSITY (USA) AH LAIHILH DING\nkhampeek on 2009 Zogam tansawm lai zote a\nZaSang on 2009 Zogam tansawm lai zote a\nThang Khan Tung on Tongsan Lom4 Hawm4\nLaigelh Kidemna om ding:\nZOSIAM PROJECT VAI PULAKNA\nCSW Burma profile\nExodus Gospel Lom3Hawm22 Lom3Hawm23 Lom3Hawm24 Lom3Hawm33 Lom3Hawm40 Lom3Hawm48 Lom3Hawm49 Lom3Hawm50 Lom4Hawm3 Lom4Hawm4 Lom4Hawm5 Lom4Hawm6 Lom4Hawm7 Lom4Hawm10 Lom4Hawm11 Lom4Hawm12 Lom4Hawm13 Lom4Hawm14 Lom4Hawm15 Lom4Hawm16 Lom4Hawm17 Lom4Hawm20 Lom4Hawm21 Lom4Hawm30 Lom4Hawm31 Minam Pasian Siamsin Suahtak sukte survival ZCLS Zogam ZOLUS Zomi ZomiSiamsin\nZOMI Student Union\nPosts Tagged ‘sukte’\nSUKTE INDEPENDENT ARMY LEH A SEPNA UH\nPosted by tongsannews on 11/05/2009\nBy – Sia Khen\nSukte Indepndent a phuankhiapa leh makaipa ahi Pu Hau Za Lian pen Sukte beh, Pu Sukte khang pan 14na, Pu Cin Thang pan khang 9na hi-in Suangzang khua ah Ukpi a sem Pu Pau Za Cin leh pi Zam Khaw Niangte tapa thumna hi a, 14.4.1912 ni-in Suangzang khua ah suak hi.\nPILNA SINNA: Tedim Kawllai sangah 1920-1924 sung sin a, 1924 Pn 1927 sung tan 1 pan ta IV dong Tedim Anglo Vernacullar sangah 19271932 sung tan IV pan tan VII dong kah hi. Tan VII a on khit ciangin a pa kum tam khin ahih manin a pa’Ukpi nasep huh in sangkah zom nawn lo hi.\nWESTERN CHIN LEVY SEPNA: Leitung Galpi Nihna kipat 1939 kumin Dictatorhip ki-ukna a deih Germany Italy, Russia, Japan leh Democracy ki-ukna a deih England, America, France-te hong kido hi. Kawlgam pen Englandte ong ukna gam hi a, Kawl mite zong suakta nuam ahi manin Japante Kawlgam sungah a om Mangkangte nawh khiat ding va cial uh ahih manin Japante’n Kawlgam hong sim uh hi. Japan galkapte Thailand pan Kawlgam ong lutin 1942 kum kipat lamin Kawlgam zanglei teng hong la zopah uhi. Mualtung gam ahi, Kachin leh Zogamte ah Englandte tawh kipawl khawm in Levy kiphuan a, Levy galkapte in na nang ahi manin kum nih sung kinang zo hi. Kachin gamah a kiphuan Levy pen Northern Levy kici a, Zogam a kiphuan Levy peh Western Levy kici hi.\nCol. N.W. Kelly. OBE, DC in Western Levy a sem ding galkap hong don ciangin Tedim Ukpi leh Hausate tawh 25-27.4.1942 ni thum sung thu kikupna bawlin Tedim mite in Levy galkap nasepna tawh England kumpi hih ding leh England kumpi in Tedim mite khantohna ding nasem nam 12 sepsak dingin lungkimna thuciam bawl uh hi. Tua lungkimna thuciam om bangin Tedim gamah galkap kisam zah ding dongin Ukpi, Hausate’ makaihna ahi. Western Levy-te in 14.5.1942 ni-a kipanin Tedim khua ah galkap nasep kipan uhi. Za tuamtum pia in Japan galkapte Zogamah ong lut lohna dingin mun tuamtuamah phual satin Japan galkapte ki nang dimdiam hi.\nPu Hau Za Lian pen Commando Company commader za pia uh a, Pu Thawng Cin Thang pen Lieutenant za kipia hi. Hih Western Chin Levyte in mun tuamtuam pan Japan galkapte na do a, a na nan zawh manun kum 2 sung kidal zo napi 1943 February kha in, Mualpi phualpi, May kha in No. 3 Stockade-Phatzang, November kha in Forwhite-Thangpi phualpi Japante’n ong simin hong lak khit ciangin Tedim Phualpi panin Japante sim ding kipan pha leuleu hi. Commando Company Commander Pu Hau Za Lian in a galkapte tawh Japante do dingin Tedim khua pan 9.11944 ni-in ding khia in, Japan galkapte zongin a kawikawina ah Mualbem khua lu, Siallutaak ah Japan galkapte tawh kituak in kikap uh a, Pu Hau Za Lian in galkap 3 kap lumpah hi. Tua kikapna panun a galkapte in taisan khin ahih manin amah guak bek, Japante in umcih a, Suanghawm sungah a kibuk nithum khit ciangin zankimin gelkhia a, a lawmte omna zuan thei hi. Tua a thuak haksatte la tawh teci na pang hi.\n1. (a) Bemtui vangkhua do in suan e, kimpih sang bang vaai ing e\n(b) Sang bang vai paal ka lawh nin e, miza sinlai liapsak e.\n2. (a) Suktui zatam liim bang beelten do lai angah tuang nusia e,\n(b) I do zingdaai bang nawk tang e, khattang a hing kei hing e.\nJapan galkapte hong thahat semsemin England galkapte in 13.3.1944 in Falam khua, Chin Levy galkapte tawh hong nusiat ni, 13.3.1944 ni mah in Tedim khua pan Saizang lam tawn in Falam gam Sa-ek khua ah phualsat dingin pai uhi. Pa Ha Za Lian in zong zui nuam hinapi-in Japnate om dan leh sepdante amau kiangah puak sim dingin deih uh ahi manun Pu Thawng Cin Thang in zuisak loin Saizang khua ah a ciahsak hi.\nJAPAN KUMPI IN ONG UKNA\nJapan gakapte Tedim hong tun a sawt loin Tedim gam a om ukpite leh hausate tungah: ‘Tu ni-in nong tun kei uh leh na ngawnguh ong ki-attan ding hi” cih sapna lai pia uh a, sapna lai a ngah ciangin Pu Hau Za Lian zong paipah hi. Kikhopna ah Japan mangpipa in: “Sing in a delhcip a khang thei lo kiak bangin no hong nengcip Englandte kong paihkhiatsak zo uh a, tu-in suahtakna na ngah khin uh hi. Japan kumpi in na khantohna dinguh kong sepsak dinguh hi. Hong langpang na om peuhmah uh leh na ngawnuh hong ki-attan ding hi. Na uk sung khua mite na gen unla, hong neng niam Englandte hong lut kik lohna dingin Chin Defence Army na phuan un” ci-in thu pia hi. Japan galkap makaipa in Pu Hau Za Lian samtuam in: “No nitumna gam leh England galkapte omna tawh kinai ahih manin CDA galkap na phuan pah in la, nang Southern West Commnader na sem in” ci-in thu pia hi. Tua thu piakna kizui in Sukte Gungal Nitumna lam khuate ah CDA galkap phuan kawikawi hi.\nJapan kumpi in dangka lai bawl tawm hong zangin, sial, bawng, vok ak-a kipan ei khawi ngei loh ngasa na ngawn a tawi in genin mehtui, mehha kipuaksak den hi. Thusittelna bawl loin, muanmawhna bek tawh a kiman, a kithat ong tam semsem hi. Japan kumpi hong uk dan haksatna tampi hong om ciangin thuak hak lua kisa ciat ahih manin Pu Hau Za Lian in: “Bangci sep leeng Japante Tedim panin kinot khia zo ding hiam” ci-in a ngaihsut ciangin, CDA galkap a phuante sung pan mi muanhuai pawlkhat tawh thu kikup simna khat bawl uh a: “Khe khat tawi bangin mapang khawm in Japante lehdo ni” ci-in lungkimna thuciam bawl uh hi.\nJapan kumpi in 5.6.1944 ni-in Tedim tung dingin sam a, Pu Hau Za Lian in a vaihawm simna thu thei in sam ding hi cih upmawh ahi manin, pai loh ding na geel khin hi. Ahi zongin kikap pah leh nisuahna lamah a om sanggam u leh naute in gimna a thuak dinguh a ngaihsut ciangin bangbang hi leh kipai phot leh” ci-in pai a, Tedim a tun ciangin amah bek kisam hi loin Ukpi leh Hausa khempeuh a kisam na hi hi.\n6-10.61944 ni nga sung van man tanna leh ei leh ei bangci sep leeng khangto ding cih thu kikupna ahi hi. Tua thu kikupna ah a pau a ham ngam kuamah om lo ahih manin Pu Hau Za Lian in: “Nippon Kumpi in England Kumpi khut sung pan nong suahtaksahna uh leh Tedim mite khantohna ding nong sepsak uh tam mahmah ahih manin nuam mahmah ung. Kong gen nop thu khat in: “England Kumpi tawh kipawl a, Japan kumpi hong langpan mite that un. Ahi zongin upmawh thu bek tawh a kimante, a maan leh a maan lo thu sittel sinsen masiah nong thaksak loh dinguh kong ngen hi” a cih ciangin, Vuandok Za Biak (Japan min Haster) in: “Gungal nimtumna gam a mi thumte thah dingin om a, thu a kikan lai tak hi. Guahtui tamta ding ahih manin gungal nitumna gam a om mite in thau leh sakol om khempeuh 14.6.1944 ni-in nong puak kei uh leh na ngawnuh ong ki-attan ding hi” ci-in thu a pia hi.\nTua kikhopna pan a ciahuh ciangin Pu Hau Za Lian (Suangzang) Pu Thawng Za Khup (Saizang) Pu Thuam Za Mang (Mualbem) hih Ukpi 3-te in thu kikup simna khat bawl uh a: “Japan lehdo ding thukim uh a, tua ding mi a zol dingin gungal nisuahna gamah Pu Thawng Za Khup leh Pu Thuam Za Mang, gungal nitumna gamah Pa Hau Za Lian ci-in tavuan kipia uh hi.\n11.6.1944 ni-in Tedim pan khua lam zuanin a ciahuh ciangin Pa Hau Za Lian in nitumna gam hausate kiangah: “Keima thu loin in thau leh sakolte Tedim a Japan kumpi tungah puak kei un” ci-in vaikhak hi.\n11.6.1944 ni-in Sukte gungal nitumna gam a om thau leh sakolnei teng leh khua hausa leh khua upate khempeuh samin Heilei khua ah thu kikupna khat bawluh hi. Tua thu kikupna ah Pu Hau Za Lian leh Pu Za Biak thu gente, Japan kumpi in Tedim mite a ukdan, thau leh sakol khempeuhah puak ding, cih thukhempeuh a kicingtakin a gen khituh ciangin: “Japante thahlup ding bek ngakin i om sangin hangsan takin lehdo in si lehang manphazaw lo ding hiam?” cih thu a gen ciangin a kikhawm khempeuh in Japan lehdo ding thukim pah uh hi.\n14.6.1944 ni a lungkimna om bangin Pu Hau Za Lian in khua tuamtuamah Japan lehdo dingin galkap a don ciangin mi 875 ngah pah a, galkapte zat ding thau leh thautangte pen Leitawhtan a Westernn Chin Levy-te selsimte pua sim sak in a kisam laiteng Sa-ek a om Western Chin Levy makai Capt. Burne Lt. Thawng Cin Thang in pia hi. Sa-ek a om Western Chin Levyte paipih suk in, Suangzang khualu Taakzang munah phualpi sat in, Pu Ha Za Lian kaikhopte tawh galkap dan sin sak uh hi.\nCDA IN TAAKZANG PHUAL SIMSAWMNA\nSuangzang khualu Taakzangah Japnate lehdo ding galkap phualpi om cih thu Japante in a theih ciangin a sim dingin Tedim panin CDA galkap 58 pai sak uh hi. Tua thu kiza sim ahih manin Pu Hau Za Lian leh Pu Thawng Cin Thang-te in hing matin Taakzang phualpi ah amau galkap semsak hi.\nCDA leh GURKHA GALKAPTE BELHNA\nJapa galkapte bawlsiatna a thuak zolo, CDA galkapte leh Gurkha galkap 60-te Tedim panin taikhia in Japante lehdo ding galkap phualpi Taakzang hong zuan uh ahih mauin Pu Hua Za Lian leh Pu Thawng Cin Thang-te in amau galkap semsak pah uh hi.\nJAPNA GALKAP PHUALPI SIM DING NGIMNA\nPu Hau Za Lian leh Pu Thawng Cin Thang in guahtui kan hun November kha ciangin Tedim gam sunga om Japan galkap phualpi sim kawikawi uh a, Tedim mite Japante khut sung panin hotkhiatna dingin thu kikum dingin Sukte Gungal Nitumna la om Hausate leh Upate tawh 11.7.1944 ni-in Heilei khua ah thu kikupna khat bawl uh hi. Tua thu kikupna ah Japan galkapte Tedim gam sung panin nawhkhiatna ding thu leh a kiphuan thak Galkap min dingin: “FREE CHIN MOVEMENT” (ZO SUAKTAHNA) min phuahna thukimna nei uh hi. Free Chin Movement galkapte Pu Hau Za Lian leh Pu Thawng Cin Thang-te in za a tuamtuam pia uh hi.\n1. Commander in Chief Pu Hau Za Lian (Suangzang)\n2. Subedar Pu Thawng Khaw Mang (Suangzang)\n3. Subedar Pu Thang Khen Thang (Heilei)\n4. Jemedar Pu Cin Za Dal (Suangzang)\n5. Jemedar Pu Tun Thual (Kaptel)\n6. Jemedar Pu Song Theu (Kaptel)\n7. Jemedar Pu Kam Khan Khup (Tuitawh)\n8. Jemedar Pu Kam Khup (Laitui)\n9. Jemedar Pu Sawm Pau (Muizawl)\n10. Jemedar Pu Ngun Za Dal (Heilei)\n11. Jemdar Pu Khoi Za Ngo (Heilei)\nHih galkap phuatna leh vaihawmna ah Pu Hau Za Lian leh Pu Thawng Cin Thang-te makai in kiphuan ahih manin, galkapna vai ah Pu Hau za Lian in makaih in, ki-ukna vai ah Pu Thawng Cin Thang in makaih hi.\nSUKTE INDEPENTDENT ARMY A PIANNA THU\nFree Chin movement galkapte in mailam nasepna ding thu kikum dingin Bu teng leh khua hausa upa teng Taakzang phualpi ah 1.9.1944 ni-in thu kikupna a bawl khituh ciangin Kaptel khua mi Bu Tun Thual in: “Eite in Tedim gam sungah a om Japan galkapte sim kawikawi in Tedim gam panin Japan galkapte nawh khiat siang ding ngimna tawh i leitang panin kipan khia i hih manin, i kipatkhiatna mun leh gam tamsak in SUKTE INDEPENDENT ARMY cile hang FREE CHIN MOVEMENT sangin kilawm zaw lo ding hiam” cih thu a sun ciangin a kikhawm vekpi lungkimna tawh kipsak in Sukte Independent Army tazeih bawk leh sante bawlin kisuang sak pah uh hi. Pu Hau Za Lian in thugenna nei in: “Tu a i phuah galkap min Sukte Independent Army pen galkap i phuatkhiatna mun leh gam tam a, i phuah hi a, hih galkapte in Tedim mite hong bawlsia, innteeng sila bangin hong zang, mi thatlum Japan galkapte simawhna ding min ahi hi. Tedim gam sungah a om Sukte, Sihzang, Dim Saizang, Vangteh, Khuano leh Kamhau mi ahi Zomi khempeuh Japante khut sung panin i hotkhiat zawhna dingin, han ciam in sem ding hi hang. i mipihte adingin i nuntakna kham in i galte a do ngam leh a sim ngamte hi ding hi hang”cih thu a gen khit ciangin tawlnga uh hi.\nTHU KIN LAIKHAK\nSukte Independent Army makai Pu Hau Za Lian in khua tuamtuam ciangin a om galkapte vaan dingin Taakzang phualpi panin a zin khiat lai takin Pu Thuam Za Mang, Pu Thawng Za Khup leh Mualbem Pu Pau Za Kam-te in a khak, thu kin lai khak khat kingah a hih manin, Pu Hau Za Lian kisamsak kik in, Laitui pan hong kileh kik hi. Tua thukin lai khak sungah: “Sukte Gungal nisuahna gam ah a om Ukpi, Hausate leh thau khempeuh kimanin Suahlim ah kipuak ding cih thu om a, tua tawh kisai in Pu Za Biak Mualbem khua ah 14.9.1944 ni-in tung ding hi” cih thu ahi hi.\nPu Hau Za Lian in tua laikhak tawh kisai thu kikuppih dingin khua tuamtuam ah a om Sukte Independent Army’ bute leh khua hausa upate sam in 7.9.1944 ni-in Taakzang phualpi ah thu kikupna khat nei uh a: “Gungal Nisuahna gam ah a om Ukpite, Hausate leh thau khempeuh Japan galkapte in mat khit sawm ahih manin tuate nuntakna tawh i huut kul ding hi. Gal simna ding mi kisam leh van kisamte khua ciat panin tavuan i lak kul ding hi” ci-in thukim uh a, lungkimin letmat a thuh khit uh ciangin gun kantanna dingin khua ciat pan in khauhual puak ciat dingin a kivaikhak khituh ciangin, a gal simna dingin a kisam thau leh thautangte a khua leh a mi phazah tawh kizui in thau lawng 421 leh thautang 170000 kihawm uh hi.\nPu Hau Za Lian leh Pu Thawng Cin Thang maikaih Sukte Independent Army leh Western Chin Levy-te Taakzang phualpi panin 8.9.1944 ni-in ding khia uh a, Suklui piau ah giahphal sat uh hi. Gun lei om lo ahih manin kawn tawh kinawn uh a, ni thum sungin galkah khin uh a, Mualbem khuataw Beelmual ah giahphual sat uh hi. Pu Za Biak leh Japan galkap 15 leh CDA galka 30-te in 13.9.1944 ni-in Mualbem khua tung hi cih a theih uh ciangin, Beelmual giahphual pan in dingkhia uh a, zankimin Mualbem khua umcih uh hi. Mualbem khua a umcih khit uh ciangin, zingsang khuavak milmial hun kap ding cih thu a kipiak khituh hangin Sukte Independent Army pawl khat in a thau uh gin sak kha ahih manun kikapna piang pah hi. Japan galkapte khat si in Za Biak leh CDA galkapte hing mat uh hi. Suangzang khua mi Sukte Independent Army galkap Pu Phawng Kim si-in, Ngo Nang, Vial Lang, Hau Khual leh Khai Za Khup-te liam uh a, Suanzang khua ah kipua pah hi.\nMualbem khua a lak khituh ciangin 15.9.1944 ni zingsang pan kipanin ukpi Pu Thuam Za Mang innah phualpisat in khua tuamtuam ah a om mite leh mun tuamtuamah a om CDA galkapte khempeuhte Mualbem khua ah Sukte Independent Army-te tungah ki-ap dingin thu kizasak hi. Tua thu kizaksakna tawh kizui in CDA leh Ukpi ahi:\n1. Ukpi Pau Kam (Limkhai)\n2. Ukpi Lam Zam (Limkhai)\n3. Ukpi Kim Piau (Vangteh)\n4. CDA galkap Vum Khaw Hau (Lawibual Japna phualpi pan)\n5. CDA galkap Awn Ngin (Suahlim Japan galkap phualpi pan)\n6. CDA galkap Gin Khaw Thang (Thalmual)\n7. CDA galkap Gin Za Tuang (Tonzang)\n8. CDA galkap Vung Suan (Gawng)\n9. CDA galkap Pau Za Kam (Sihzang)\nki-ap pah uh hi. Tuate in lai thei khangno vive ahih manun amau tawh kituak in za tuamtuam kipia pah hi.\nTua khit ciangi Mualbem khua leh a kim khua tuamtuamte ah makaite pai in Japante lehdo dingin galkap a don uh ciangin thamnuam takin a neihsa galhiam ciat tawh lut pah ziahziah uh a, a kisam van zat dingte pia in za tuamtuam tawh galkap kisin sak hi. Hong lut mi tam in Sukte Independent Army kithahat ta ahih manin Japna galkap phualpi tuamtuamte sim dingin, a kisapna bangin galkap om zah khenin Japan phualpi tuamtuamte sim ciat uh hi.\nGALSIMNA AH MAKAITE LEH A SIMNA UH JAPAN PHUALPITE\nBu Tun Thual makaihna tawh Saizang khua, Bu Thawng Dam leh Bu Thawng Za Khen makaihna tawh Khumvum, Bu Gin Thang leh Bu Phut Thang makaihna tawh Taakheuh leh Sialtun, Bu Suan Thang makaihna tawh Phunom leh Thangnuai gam sung khempeuh, Bu Khan Do leh Bu Ngin Khual makaihna tawh Khualummual, leh Thangngal, Bu Tun Khaw Nang leh Bu Hau Lian makaihna tawh Zongkong, Bu Pau Za Kam, Bu Khai Khaw Hau, Bu Lian Vung, Bu Tun Khaw Nang, Bu Suang Son, Bu Son Ngul leh Bu Thang Ngin-te makaihna tawh Suahlim, Bu Thawng Khen Thang, Bu Sing Lian leh Bu Suang Lian makai in galkap hong tung thak khempeuh tawh Suahlim sim khawm in zo mang uh hi.\nSuahliim Japan phualpi a kilak khit ciangin Sihzang kual ah a om: Suangaktuam, Khumvum leh Sakhiang-te a nawt maizawhna dingun Sukte Independent Army makaipi Pu Hau Za Lian, Pu Lam Khaw Mang, Pu Thian Pum, Pu Lian Thawng, Pu Awn Gin, Pu Son Ngul leh Bu Sing Lian-te sauveipi a kikup khit uh ciangin, galkap om khempeuh khennih kisuah in Japan phual mun thumte sim dingin thukim uh hi. A thukimna om bangin Bu Khai Khaw Hau, Bu Lian Vung, Bu Mang Hau, Bu Sing Lian leh Bu Suang Lian-te maikai in Sukte Independent galkapte in Vangteh, Thuklai, Buanman, Pumva, Lophei leh Limkhai khuate, 14.10,1944 ni-in Suangaktuam leh Tungvum phualpite sim in zo uh a, Bu Pau Za Kam leh Bu Vum Thawng makai Sukte Independent Army-te in Sakhiang simin zo uh hi.\nSukte Independent Army leh Western Chin Levy-te in Sihzang kual leh Sukte gam sung khempeuh ah a om Japan phualpi khempeuh a sim kawikawi hun sung mah in, Kam Hau gam sungah a om Japan galkap phualpi khempeuh, Lamzang, Gawngmual leh khua tuamtuam panin a neih uh galhiam ciat tawh hong pai uh a sim in nawt mang uh hi. Tedim gam sungah a om Japan galkapte simna ah Pu Hau Za Lian leh Pu Thawng Cin Thang in makaih hi. Sukte Independent Army leh Western Chin Levy-te in gam leh minam itna awh a nuntakna uh khamin Japan galkapte leh a phualpi khempeuh na sim uh a, Japante a nawt mang uh hi.\nSUKTE INDEPENDENT ARMY A BEINA\nSukte Independent Army-te in Japan galkapte leh a phualpite uh a zawh khit uh ciangin Western Chin Levy Indian 5th Division galkap makaite tungah 27.11.1944 in gualzawhna pawi kham in, tavuan ki-apna Thangmual ah nei uh hi. Tua ni pen Ni Thupi Ni ahih manin kimangngilh thei lo hi.\nIndia gam Imphal panin England galkap 5th Divisin-te, Kawlgam sungah a om Japan galkapte sim dingin hong kuan uh a, Thangmual hong tun uh ciangin Sukte Independent Army leh Western Chin Levy-te in Tedim gam sungah a om Japan galkap khempeuh na nawt mang khin ta uh hi.\nTua ni-in Sukte Independent Army makaipi Pu Hau Za Lian leh Bute khem peuh leh Western Chin Levy makaipi Pu Thawng Cin Thang leh Bute khempeuh leh Tedim gamsungah a om Ukpite khempeuh leh Hausate khempeuh pen England galkap 5th Division makaipi Lt. Col. Warrin leh Majr Franklin-te in maitai tak leh lungdam takin na dawntuah in, kha leh khat zahtakna kipia uh hi.\nMAJOR FRANKLIN THUGENNA\n“Ko England galkap 5th division in India gam leh Kawlgam sungah a om lai Japna galkapte sim in, a not khia dingin hong pai ka hi uh hi. Ahih hangin kote sep tangin; Sukte Independent Army leh Western Chin Levy galkap (A kibute) in, gam leh minam itna tawh na nuntakna uh kham in na neih uh galhiamte leh an nek tuidawn zang in Tedim gamsung khempeuh panin Japante not khia khin na hih manun, lungdamna lianpi tawh pahtawina kong pia hi. Kawlgam sungah a om lai Japan galkapte kote in sim ding tavuan ka la dinguh a, note in na khua leh na tui uh na zuan ciat dinguh hi” ci-in gen hi.\nTua ciangin Sukte Independent Army leh Western Chin Levy galkapte lungkim tak leh lungnuam tak in a khua leh tui ciat zuan in ciah uh a, a khua uh leh a mun a gamte uh a tun uh ciang a hih zawhzah ciatun gualzawhna pawi kham uh hi.\nTua bangin a mun leh a gam ciat ah gualzawhna pawi a kham uh ciangin Sukte Indepndent Army cih zong phawk nawn lo liang in: A khua min, a beh min leh a bawng min tawh gualzawhnapawi a kham zong om uh hi. Bangbang ahi ta zongin Sukte Independent Army-te gam leh minam itna hang tawh hong bawlsia leh hong sim mawh leh thu omlo pi in hong that ahi Japante khut sung panin i pu leh pate a suakta ahi uh hi. SUKTE INDEPNDENT ARMY-te sepna pen a khang a khang in kimangngilh thei nawn lo ding hi.\n1. Western Chin Levy cih pen England makaihna tawh Western Levy-te in 14.5.1942 ni-in a kiphuan a, Pu Hau Za Lian pen Commando Company Commander za na pia uh hi.\n2. Japante in Zogam hong lakuh ciangin England galkapte India ah nung kin uh a, Western Chin Levyte Lt. Pu Thawng Cin Than makaihna tawh Sa-ek ah kibu in galtai uh hi.\n3. Japante in Tedim gam hong tun uh ciangin, Chin Defence Army phuan uh hi.\n4. 5.6.1944 ni-in Pu Hau Za Lian in Japante ledo dingin a vaihawm simna ki thei hi.\n5. 6-10.6. 1944 sung in Japante ledo dan ding kikupna nei uh hi.\n6. 14.6.1944 ni Sukte Independent Army don kipan hi.\n7. 1.9.1944 ni-in Free Chin Movement pan in Sukte Independent Army ci-in a min kheel uh hi.\n8. 8.9.1944 ni-in Japante sim kipan uh hi.\n9. 15.9.1944 ni-in Mualbem khua a zawh khit uh ciangin, Phualpi in nei pah in, Japante mizat ahi Chin Defence Army-te Sukte Independent Army-te khut sungah ki-ap uh hi.\n10. 14.10.1944 ni-in Zogam sungah a om Japnate nawt khia khin uh hi.\n11. 27.11.1944 ni-in England 5th Division galkapte tawh gualzawhna pawi kham uh hi.\n12. 27.11.1944 ni pen Sukte Independent Army in Kha guk leh ni li sungin a ngimna uh ma tun uh a hih manin, a bei hi ta hi.\nPosted in Articles | Tagged: sukte | Leave a Comment »


url: =Singapore Hotel inndawl 15 panin kiasuk in alu leh apumpi kikhenkhia ~ ZD :: ZOMI DAILY\nposted on 31 March 2017 at 9:23 am Lomkholna: News, Sawltak, Singapore, World\nSingapore gamsung aom Hotel inndawl 15 panin Vietnamese gammi pasal khat kia in si cih Asia News Network pan kiza hi. Jalan Sultan lampitung aom Hotel Boss akici zintunbuk ah Wednesday ni in thupiang ahihi.\nHotel Boss pan akiapa minpen Nguyen Ngoc Duy kici a, kum 23 aphapan khat ahihi. Hotel ii inndawl 15 na panin akia hiding in ki ummawh a, alu pen aluangtawh ki khenkhia hi. Alu pen inndawl 4 na ah kimu a, aluanghawm pen inndawl 5 na ah kimu hi.\nSingapore Police te’n hihpen asihdan angeina hilo, Unnatural Death in ciamteh uh a, athu kansanlai uh kici hi.\nLianhe Wanbao News te genna ah buaina apianna Hotel Boss’ Room pen Vu Truong An kici kum 21 aphakhin khat ii Booking abawl cihi. Amahpen Institute of Technical Education ah sangkahlai, sangnaupang khat ahihi.\nHih Hotel Room ah alawmte mi 5 tawh tawlngak hun “Staycation” zangding in atungkhawm uh ahihi. Tua mi 5 lakah asipa zong kihel cihi.\nHotel Booking abawlpa leh Nguyen Ngoc Duy pen kitawngin uh a, inndawl 15 panin Nguyen Ngoc Duy kia ahih manin asi hiding ci uhhi. Aki totpihpa zong alu liam ahih manin Hotel nasemte huhna tawh Tan Tock Seng Hospital ah kipuak a, amahbel sihlawhliang nadingin liamngawh lualo hi.\nRelated: Singapore SMRT meileng lampi tungah mikhat asisa in kimu ~ ZD\nHihvai tawh kisai in Hotel Boss panin bangmah pulakkhiatna neinuamlo uh cih kiza hi. ZD Sawltak #zomidaily\nPrevious: North Korea ah a awkcip Malaysian gammi 9 te Kuala Lumpur tungta ~ ZD\nNext: Ford Motor te Engine meikang thei, kongkhak zong siatna om ahih manin Recall kibawl ~ ZD\nCiimnuai Project – 2\nYangon Airport ah Sitni khat thautawh kikaplum ~ ZD\nZomi sungah thupi ka sak pawlkhat\nGam le Nam vai ah – sialdai leh meiphelh nasep


url: =Vanglian Pasian khe in leitung hongsikna banghanghiam? ~ Nang Kam Thang :: ZOMI DAILY\nposted on 11 January 2016 at 11:21 pm Lomkholna: Article, Biakna\n1969 kum July Kha 20 ni in American Astronaut nih Armstrong le Aldrin te Khapi tung vatung uh hi. Tua hun laitak a America President pa in thupit sak na le pahtawi na tawh “mihing Khe in Khapi tung asik na in Mihing te tang thu sung ah athupi pen hun ahihi” ci in pulak khia hi. Tuahun a Evangelist minthang mahmah khat in zong “akilawm banga thupit sakna le zahtakna mah tawh kagennop in ah, mihing te tangthu ah athupi penpen Mihing te khe in Khapi tung ava sik hilo a, Ciangtan nei lo Tawntung Vanglian Pasian Khe in Leitung hong sikna hizaw hi”, ci in Dawng kik hi.\nHi taktak hi, Ciangtan neilo Tawntung Vanglian Pasian in Minthanna le Vangliatna khempeuh nusia in abawlsa Leitung mihing te khat lel bang cih ciang bek hilo Sila lim taktak la in Leitung hong sikna pen mihing te tangthu ah Athupi penpen tangthu hitakpi hi cih , ka thukim hi. Ahizong in dotna khat hong om hi. Banghang in “Ciangtan nei lo Tawntung Vanglian Pasian Khe in Leitung hong sik mawk hiam?”\nChristmas athupitna taktak pen “Zeisu hongsuak hi—Zeisu hong suak khinhi— Zeisu hong suak taktak zo hi”, cih hilo zaw a, “Banghang in Zeisu hongsuak hiam?” cih izaw hi. Ama’ hong suahna ah Gupkhiatna om lo a, Ama’ suah na ciang hang in mihing te in mawhmai sak na ngah zonai lo hihang. Zei su Hong Suahna in: Pasian hihna lak ding ;Thumaan hilh ding hong kum hi mahhi .\nThukham kicingsak ding; Ama’ gam phut ding; ei te nuntak zia ding lam honglak ding; Pasian itna honglak ding; cina damsak ding; mizawngte huh ding; hih tekhempeuh zosaing ding ahongpai hi mah hi. Ahizong in Ahong kumna hite sang abulpi zaw le alian zaw ahang taktak khat om hi: Tua in “Zeisu nang le kei mawhna puakhia ding, nang le kei tang Asi ding Hongsuak” ahihi. Zesu suah ma B.C. kum 700 pawl lai pek in kamsang Isaiah in “ei te mawhna hong puak khiatsak ding Pa” ahihlam nagen khol hi (53:1-12). Joseph tungah Vantungmi in “Amah pen amipawl te mawhna pan honkhia ding Pa” ahih lam na gen kholhi (Mate. 1:21). Tucing te tung Vantung mite in “Tuni in note ahong honkhia ding Khazih Topa asuak zo hi” ci in na tangko uhhi (Lk. 2:11). Tuphum pa John in Zeisu amuh takciang in “En un Leitung mawhna apuakhia Pasian Tuuno” ci in na awngkhia hi (1:29).\nTu in Zeisu Hong suah na ahang taktak honglak khol te tawm bek a en ihihi. Zeisu in tuma kum 2000 lai in hih Ahang taktak sem khin in zosiang zo ta hi. Tua thu tehci apang Thuciam thak bu 27 te ahihi. Hih Thuciamthak Bu khempeuh’ hong gen le hong lak khiat pipen in Hih thu ahihi. Tua ahih man in, kong it Sanggam aw tukum Christmas pen “Zeisu hongsuak hi—Zeisu hong suak zo hi—. cihciang telna tawh adawn hilo in— Banghang maw Zesu hongsuah—- bang deihna tawh hongsuak hiam—Hongsuahna in bang ciang ka nuntakna ah na hong sem taktak hiam? Cih kancian na tawh Zeisu hong suah Lungdam Pawi adawn ding kong han thawn nuam hi.\nAmasa le ataktak Christmas zankim in Asuak thak naungek hang a Birthday bawl, bawng kuang kim kot ah mi tam hetlo khading hi—- kuamah phawk khak loh tuucing te le Mary, Joseph khawng bek hikha dinghi. Hihbang kangaih sut ciang Vantung mite’ tangko na aw ka bil kha in za in kamit kha ah hici bangin hong suak hi.\nTuazankim, ihsip dide hunlai tak in – Vangtung tang zihziah ding a – Vantungmi te khempeuh in Vanglian Pasian, mihing te Gumkhia dingin leitung hong sikna- hong lungdam pih in Bethlehem khua Tung Thang Van pan hong en suk zihziah ding uh a, Asuakthak Naungek Zeisu Suahpawi bawl in “Leitungmi te aw banghang ihsip dide mawk nahi uhhiam? khanglo un ! no te ading nakpi lungdam na thu tuzan in hong tungzo hi…….\nVan asang belna ah Pasian’ minthang tahen, Leitung mite tungah Nopna om ta hen”. Ci in phat na la hong sak ziahziah laitak un Leitung in ihmut san in Sip dide kha dinghi. Bethlehem kua mite in suah ni khempeuh lak pan alungdam huai pen suahni pawi akhua sung vauh apain lam thei kha hetlo, awlmawh kha het lo ding uha, Ihmut nuam san kha lel ding hi, Khasiat huai mahmah sa ingh.\nAhizong in nikhat ni ciangin, Ama’ mai ah khuk khempeuh khuk din in, kam khempeuh in Amah- Kumpi te kumpi –Topa te Topa – hi ci in pulak ding uhhi (Phi. 2:9-11). Amah a umlah, Amah agal neih, Amah anial te khempeuh in tuani ciangin Ama’ mai ah kunding uh a, Ama’ thukenna thuak ding uhhi.\nPrevious: Sumpi piakna ~ Rev. Gin Khen Mang\nNext: Niang Khen Lun Vung (Cikha) ii luanghawm Singapore pan Yangon – Cikha ah\n14 January 2016 at 7:36 pm\nAstronaut mi 3 hizaw:\n1. Neil Armstrong, 2. Michael Collins and 3. Edwin “Buzz” Aldrin etc.\nZeisu Lianzaw ~ JK Kam


url: =Malaysia, Penang ah naungek asuakcil khat kipai leuleu ~ ZD :: ZOMI DAILY\nMalaysia, Penang ah naungek asuakcil khat kipai leuleu ~ ZD\nposted on 31 March 2017 at 6:43 pm UTC+9:30 Lomkholna: Malaysia, News, Sawltak, World\nMalaysia, Penang ah naungek asuakcil khat kipai leuleu a, Penang ah tukum January kha akipan naungek suakcil akipai athumna hita cih theStar pan kiza hi. Tuaban ah mihing asuaklian nailo Foetus zong akipai nihvei bang om cisawnsawn hi.\nGeorge Town sung aom Perak Road ah Thursday ni zingsang 8am hunpawl in akimu hi a, nupi khatin amuhkhiat masak ahihi. Amuhphet in Penang Police te zasakpah uh a, Perak Road Flat khat ii inndawl 5 na aom Corridor panin akimu ciziaumawk uhhi. Naungek suakcil pen pasalno ahihi.\nGeorge Town OCPD Asst Comm Mior Faridalathrash Wahid ii genkhiatna ah hih naungek asuakcil pen anungtalai in Corridor ah akimu hi a, liamna bangmah omlo, cidam mahmah hi ci’n genkhia hi. Agihna Weigh pen 2.4 kg hi a, asanna pen 46cm ahihi.\nAkimuh phetin Penang Hospital ah kipuak sakpah a, tulaitak Neonantal Ward ah kikemlai ci’n Statement ah genkhia hi.\nPenang Police te’n hih naungek kuapaih hidinghiam cihpen aveng apam te dongkawikawi in kansan uh cihi.\nHih naungek pen tukumsung Pennang ah naungek kipai lakah ahingin aki mucil ahihi. Adang naungek suakcil akipai tepen asisa vive in kimu hi.\nFebruary 12 ni in Gertak Sanggul Beach aom dailenbuk sungah naungek suakcil, alaigui zong akitankhia nailo pasalno khat asisa in kiu hi.\nTua madiak February 07 ni inzong puteek khatin Bandar Perda ah ninlak panin naungek suakcil akipai pasalno khatmah mukhia hi.\nAlso read: Malaysia, Penang ah naungek suakcil khat ekbuk sungah ki nusia ~ ZD\nJanuary khasung inzong Chai Leng Park ah naukiphiat anu gilsung ah kha 6 khawng apha khinding Foetus kimu hi. Lebuh-raya Batu Maung ahzong March 14 ni in nau kiphiat in akipai Foetus mah kimu cih kiza hi. ZD Sawltak #zomidaily\nPrevious: Rev. Dr. Kam Khaw Thang: dahpihna from Zomi Music Ministries\nNext: Australia gamsung aom Airport te ah Security Check ki limbawl mahmahding ~ ZD